Bann dirizan dan Lasanle i donn zot reaksyon lo diskour Leta Lanasyon\nPremye pour pran laparol ti dirizan lopozisyon dan Lasable Nasyonal David Pierre.\nMsye Pierre ti adres bann size ki i dir i enportan ki konman en nasyon nou bezwen aborde si nou reelman anvi ki nou pei Sesel i sorti dan sa leta kot i ete e fer vre progre e kot pli enportan ankor, si nou garanti ki rezilta e lefe sa progre i ganny partaze parmi lepep Seselwa e non pa avek etranze. La i ti servi lendistri tourizm konman legzanp.\n«Si nou lendistri tourizm i fer byen, se Seselwa ki devret benefisye an premye e non pa etranze. E alors i responsabilite gouvernman pour fer sir ki dan sa lendistri i annan bann polisi ki met Seselwa o sant bann aktivite ekonomik dan sa sekter,» Msye Pierre ti dir.\n«In ler pour nou pa zis koze, me annou met nou Seselwa an premye akoz sa ki merit pour en Seselwa i devret reste pour en Seselwa,» i ti azoute.\nI ti fer resorti ki leta nou nasyon ozordi i endik nou ki napa nanryen ki fasil.\nI dir Seselwa i dan difikilte, lapovrete pe ogmante e sa ki viv li pe santi.\n«Ozordi, pandan sa moman dan nou pei Sesel kot lapovrete in ariv lo en sif ki zanmen nou’n eksperyanse dan nou trwazyenm repiblik, i domaz ki Seselwa pa’n tann Prezidan Larepiblik adres sa size signifikaman, a okenn moman dan son ladres,» Msye Pierre ti fer remarke.\nLo size pri lavi, i dir sa in pas parlao latet mazorite Seselwa e gouvernman Parti Lepep pe vwar li difisil pour garanti popilasyon son bann bezwen e servis de baz lo sa standar ki lepep Seselwa i ekspekte e ki pour permet sak endividi viv dan dignite.\n«Lamazorite Seselwa pa pe viv en lavi normal, me plito enn ranpli avek presyon ek dezespwar,» i ti azoute.\nMsye Pierre ti donn plizyer legzanp bann aktivite ki dimoun pe fer pour ed zot kapab fer de bout zwenn parey prostitisyon, biznes drog ek lezot ankor akoz i dir malgre ki zot pe travay dir, sa kalite saler ki zot pe gannyen pa pe fer zot zistis.\nI ti fer remarke ki pour laplipar sa bann fanmir zot soufrans pa fini la me i dekoul pli lwen e, par lefe ki zot bann dimoun dezavantaze dan sosyete, se zot menm ki pey pli ser konsekans nou sistenm lasante ki pa pe marse e ki ranpli avek defayans.\nI dir se sa realite lavi pour mazorite Seselwa e vre leta nou nasyon ki fodre ganny adrese.\n«Gouvernman i bezwen reveye e aret viv dan denial, bann problenm ki pei i annan e ki nou bezwen en volonte e komitman politik serye sorti kot gouvernman pour nou kapab efektivman rezourd nou bann defi,» i ti dir.\nKonman en Seselwa ki konsernen avek sitiasyon son pei e anvi vwar li bouze, Msye Pierre i dir i rekonnet ki Prezidan Michel in koz lo en kantite size ki pertinan e enportan, me in tous bann kote pozitiv olye donn solisyon pour nou bann defi.\nA sa pwen i ti donn serten legzanp parey lo size lekonomi e kou-d-lavi ki i dir i ankor tro o, saler i devret ogmante, e plizyer sekter nou lekonomi ki pe fer byen, pa pe anmenn benefis parey i devret pour Seselwa, tel parey dan nou lendistri ton ek tourizm.\nTouzour lo size lekonomi i dir gouvernman in met anplas en nouvo sistenm VAT ki sipoze ranplas GST e sa pa ti sipoze anmenn preski okenn logmantasyon dan pri bann marsandiz, me nou vwar par egzanp menm pri limonnad pour nou bann pti trezor in ogmante, e letan nou al pli profon sa ki nou’n dekouver i se ki gouvernman pa’n pran son responsabilite total pour prepar e etablir bann mezir e kontrol ki pou garanti ki lepep Seselwa pa ganny afekte par lentrodiksyon VAT. Me rezilta i ki Seselwa pe ganny abize ek bann pri ki andeor kontrol e zot pe soufer plis.\nLo size logmantasyon saler, Msye Pierre i dir i pa vwar akoz ki si performans nou lekonomi i bon, akoz ki gouvernman pa kapab donn en logmantasyon saler pli boner.\nAn sa ki konsern travay dir, Msye Pierre i dir i enportan ki nou tou nou travay dir me i osi enportan ki en endividi i demann en bon rekonpans pour en bon travay e la i ti demande akoz ki saler en etranze ki pe fer menm travay ki en Seselwa, anba menm kondisyon dan menm pei, kot zot al dan menm laboutik i bezwen ganny plis ki de fwa sa ki sa Seselwa pe gannyen.\nLezot laspe ki i ti aborde e koz longman lo la ti security cleareance ki i dir i ankor en problenm e in demann Prezidan pour pronons li klerman lo la, drwa konstitisyonnel imen ki i dir i bezwen seryezman ganny revwar.\nLo size ledikasyon i dir nou sistenm i bezwen ganny reformen.\n«Sesel i bezwen en sistenm ledikasyon ki modern, enn kot gouvernman i asir lenvestisman lo sa nivo ki pou garanti ekselans e kalite, e kot medyokrite pa en opsyon,» i ti fer resorti.\nI dir ki lazenes Seselwa i for e entelizan e gouvernman i devret target pour achieve sa standar ledikasyon ki pou permet 15 a 20% nou bann etidyan sak lannen pour ariv nivo iniversiter.\nLo son kote, ler i ti pran laparol, dirizan zafer gouvernman Manmzel Marie-Antoinette Rose ti demann tou Seselwa pour travay ansanm e met nou diferans dekote.\n«Se nou linite ek solidarite konman en pep ki pou asir nou reisit,» i ti dir.\nManmzel Rose ti azoute ki sa tenm linite e travay dir ki Prezidan Michel in swazir pour met laksan lo lakonplisman en pei ki’n fer bokou me bokou plis i annan pou ganny fer, i souliny tenm ki parti mazoriter in swazir pour mark komansman sa lannen travay e sa se aksyon.\n«Aksyon i rezilta konkret e reel travay dir. Aksyon i rezilta zefor pour fer sir ki nou bann polisi e desizyon i ariv devan laport nou dimoun byen e enpakte lo son lavi dan en fason pozitiv. Aksyon i labaz en servis ki efikas e profesyonnel,» manmzel Rose ti azoute.\nManmzel Rose ti dir ki travay ki parti mazoriter in komanse an 2012 e dan ki bokou dimoun in montre zot lapresyasyon pa fini la.\n«An 2013, nou bann manm Lasanble pou kontinyen travay dir, e pli dir ankor pour fer sir ki nou pep i kontinyen ganny meyer deal posib. Me nou travay pou osi pran en lot dimansyon, se la kot nou pou koz avek nou pep, fer zot vwar realite lavi, fer zot sanz serten move konportman e travay san ses pour anmenn sa sanzman ki nou anvi vwar. Kot nou pe al mal, nou ekspekte korize, e kot nou pe al byen, nou pou osi kontiny dan sa larout,» manmzel Rose ti dir.\nManmzel Rose ti fer remarke ki sa lannen pe prezant nou plennman avek bokou defi e bokou loportinite. «Defi ki’n mark komansman 2013 avek gro lapli ki’n afekte plizyer santenn fanmir sirtou lo lakot les Mahe, i non selman prezant nou avek bann kalamite, bann sok, e bann pert me osi avek en nouvo sans realite, e nouvo sans pour regard otour nou, en nouvo sans pour poz en kou e regarde vreman si sa ki nou pe fer nou pe fer li byen, korekteman e dan en fason dirab e soutenab. I loportinite pour nou dan sa gran legzersis nasyonal pour revizit bann vye pratik, revizit bann vye fason fer, revizit nou prop latitid, e pli enportan ankor annou fer aksyon konkret, aksyon ki tous nou dimoun dan distrik, aksyon ki enpakte pozitiv lo nou pep, e aksyon ki an retour fer nou pep osi vin pli responsab pour son sirvi e devlopman personnel,» i ti dir.\nManmzel Rose i dir ki premye latitid ki nou devret sanze ki se swa dan gouvernman ouswa sekter prive, se sa latitid pa anvi ede, en latitid letarzik, en latitid negativ, en latitid kot nou rod tou rezon pour dir ‘non’ avan ler ki nou menm mazinen ki mannyer nou kapab dir ‘wi’ en kliyan ki vin devan nou.\n«Sa lepok ki nou pe viv ladan i en lepok kot tou dimoun pe rod son ganny-pen, tou dimoun pe esey debrouye e reponn lapel nou prop gouvernman pour leve e debrouye», i ti azoute.\nI ti fer remarke ki Prezidan Michel in met laksan lo travay dir pour bon rezon.\n«Travay dir i labaz devlopman e stabilite ekonomik. Travay dir i retir nou bann fanmir lo depandans e fer zot prodiktiv. Travay dir i dekouraz koripsyon ek aksyon malonnet. Se alors la kot nou Lasanble i akey par egzanp bann pti dimoun ki al vann zot pti zartifay dan bazar Victoria pour zot ganny-pen,» i ti azoute.\nLo sa size i ti demande alor ki Lotorite Laysenns Sesel i vin devan e eksplike akoz in deside revoke license serten sa bann dimoun.\nManmzel Rose i dir bann manm Lasanble i annan manda pour koz pour bann ki pa kapab koz pour zot lekor e i pour sa rezon ki nou welcome lanons Prezidan Michel ki sa lannen finalman en lasirans pour bann fermye pe al ganny met anplas.\n«En lasirans pour fermye in size plizyer deba bann mosyon ek kestyon dan sa Lasanble. Alors, nou pe osi demann Minister Lagrikiltir pour eksplike akoz tou sa letan sa minister pa ankor kapab met an plas en tel scheme pour bann fermye ki toulezan zot prodwi i noye dan gro lapli,» manmzel Rose ti kestyonnen.\nLo size VAT, manmzel Rose ti demann Minister Finans pour met en fren avek bann marsan malonnet ki pe servi VAT konman en lekskiz pour fer monte zot pri marsandiz e afekte nou bann fanmir ki pe trimouse.\n«Nou satisfe avek pozisyon gouvernman an sa ki konsern bann stratezi pour fer redwir pri lavi, me a mon avi se la kot bann lotorite regilatwar i merit pe focus enpe plis zot zefor».\nLo size ledikasyon i dir Nouvo Sesel i egziz en sistenm ledikasyon ki inovativ e ankouraz sa bann natural born leaders pour nou pei demen e osi egalman ankouraz sa enn ki pe tonm dernyen pour li osi epanouir.\nNou lasanble alors pa pou aksepte ki ler en zanfan i fer dezord, ansennyan i anvoy li kot li, ler son paran i dan travay, e i pas en lazournen obor semen, kot i trouv li dan en lot laklas, kot olye aprann lir e ekrir, i pe aprann tou kalite bandisite.\n«Alors nou welcome lanons Prezidan Michel ki reponn non selman nou swe isi dan sa Lansanble me en bezwen reel dan nou pei pour kree sa special needs education unit,» i ti eksplike.\nLo size lasante, manmzel Rose i dir Lasanble in siport sa minister atraver pli gran proporsyon alokasyon bidze.\n«An 2013, nou ekspekte ki Minister Lasante i adopte en lapros kot i ekout plis, ekoute ki staff lasante pe dir akoz apre tou se zot ki donn nou pep sa premye swen,» manmzel Rose ti azoute.\nDeba e reaksyon bann manm Lasanble lo diskour Leta lanasyon ti kontinyen ziska tar yer e pou repran semenn prosenn.


Sesyon demann kestyon dan Lasanble Nasyonal-Minister Ledikasyon pe ranforsi mezir kont vandalizm kot bann lekol\nSa proze ki apel Sensitive building security pe vwar sa 2 lekol konsernen travay dan en fason pli pros avek Minister Ledikasyon, lazans sekirite ek lezot akter enplike pour kapab vwar e al afon dan sa bann problenm, etidye e vwar kwa ki neseser pour kapab ranforsi oubyen annan en sistenm sekirite ki marse kot sa 2 lekol.\nLenformasyon ki pou kolekte sorti kot sa 2 lekol a permet minister konnen si i annan nesesite pour revwar sistenm sekirite kot tou bann lekol.\nMinis pour Ledikasyon Macsuzy Mondon ti donn sa bann detay dan Lasanble Nasyonal Mardi pase letan i ti pe reponn kestyon lo sa size poze par bann manm.\nManm elekte pour Mont Fleuri Beguitta Jeannevol ti demann Minis Mondon si son minister i annan plan pour revwar sekirite dan bann lekol anvi ki vadalizm pe kontinyen.\nMinis ti fer resorti ki Minister Ledikasyon in outsource servis sekirite kot lekol depi 2006. I ti dir ki o komansman ti napa bokou lazans sekirite ki ti anrezistre e sa minister ti bezwen met plizyer lekol anba responsabilite en sel lazans e sa ti poz bokou difikilte akoz serten sa bann lazans pa ti pe kapab delivre dapre lekspektasyon minister.\nMe i ti fer resorti ki aprezan ki i annan plis lazans ki’n montre lentere, minister in redistribye bann lekol avek zot e sa i fer ki diferan lazans i annan mwens lekol e sa i fer ki zot pe donn en pli bon servis. Minister in osi fer met dan zot kontra en clause ki pou permet li reklanm avek bann lazans sekirite kou depans ki asosye avek vandalizm ki arive kot bann lekol si lanket i montre ki in annan neglizans lo zot par.\nMinis ti dir ki malgre sa i ankor annan problenm vandalizm kot bann lekol, me ki an zeneral in annan en rediksyon dan lakantite ka.\nManm elekte pour Anse Boileau Bernard Arnephy ti anvi konnen ki kalite sistenm monitoring entern Minister Ledikasyon i annan an plas pour asire ki sa bann lazans sekirite i delivre e zot prezan kot bann lekol a tou moman sirtou dan wikenn.\nMinis i dir ki minister i fer bann spot check e i ganny lasistans avek lapolis kot i neseser.\nManm elekte pour Pointe Larue Jennifer Vel ti lo son kote demann minis si depi ler son minister in outsource servis sekirite in annan en logmantasyon dan vandalizm kot bann lekol.\nMinis ti fer resorti ki in annan bokou amelyorasyon dan bann problenm ki zot ti pe rankontre kot bann lekol me i reste ankor travay pour fer pour anpes vandalizm konpletman kot bann lenstitisyon skoler.\nManm elekte pour Roche Caïman Joevana Charles ti anvi konnen si minister i annan lentansyon entrodwir en Teacher’s Council. Se manm elekte pour Les Mamelles Emmanuel Fideria ki ti demann sa kestyon dan labsans Madanm Charles.\nMinis ti dir ki Education Act 2004, seksyon 87 i fer provizyon pour minister kre en Teacher’s Council.\nI ti dir ki dan konteks reform dan sistenm ledikasyon, travay pour devlop Teachers Council ti entansifye an 2011 e ozordi tou bann travay teknik ki annan pour fer avek kreasyon sa council pe ganny finalize. Minis ti fer resorti ki pour kapab met en tel council anplas i demann bokou travay e refleksyon.\n«Si nou anvi ki i byen ganny enplimante nou bezwen asire ki tou son bann regilasyon e tou lezot keksoz ki neseser pour fer li fonksyonnen i byen anplas avan ki i lanse,» Minis Mondon ti dir.\nI ti osi asir Lasanble ki en fwa sa council i ganny etabli tou ansennyan dan Sesel pou bezwen anrezistre ki swa zot travay dan lekol prive oubyen lekol Leta.\nEn tel konsey pou permet Minister Ledikasyon sertifye e anrezistre tou bann ansennyan ki annan atraver sistenm ledikasyon dan pei antye.\nSa i ekspekte permet sa minister dekouver ki bann mankman ki annan parmi bann ansennyan an term kalifikasyon, leksperyans e permet minister pour kapab osi organiz pli byen bann formasyon e devlopman profesyonnel pour bann ansennyan.\nMinis Mondon ti osi reponn plizyer lezot kestyon ki annan pour fer avek scheme of service pour ansennyan, lezot non-teaching staff, nesesite pour tou lekol annan en counsellor kalifye, posibilite pour revwar ledikasyon PSE dan bann lekol e mezir kont etidyan ki detri propriete lekol.


The Leader of the Opposition Replies To The Message of the President on the State of the Nation 2018 – The National Assembly of Seychelles\nHome » Press Releases » 2017 » The Leader of the Opposition Replies To The Message of the President on the State of the Nation 2018\nThe Leader of the Opposition Replies To The Message of the President on the State of the Nation 2018\nThe Response of the Message of the President on the State of the Nation by the Leader of the Opposition\nMr. Speaker, koleg MNA, ser ek frer Seselwa,\nSesel, parey lemonn antye in anbras 2018 avek tou son defi. Seselwa in ganny envite ankor enn fwa pour li itiliz tou loportinite, sirmont difikilte e planifye byen son ozordi pour li ganny en meyer demen ek en lavenir ranpli avek lespwar. Alor, a-tou moman fodre ki nou lizye i ouver, zorey i ekoute e lespri i fonksyonnen. Sa ki pa servi bann fakilte e grandi dan lentelizans pour li atenn lasazes, malerezman i ganny kit ater dan sa monn konpetitiv. Alor, pep Seselwa, mon mesaz se pour nou, koman sa pep beni, ekoute, analize, reflesir, balanse e finalman fer konklizyon.\nTou Seselwa i fyer son desandans. Dan Victoria i annan en moniman nasyonnal ki apel moniman Bi-Santener ki ti ganny inogire pou mark 200an depi premye letablisman an 1770. I senbol nou desandans, kote Seselwa i sorti – en zwazo sorti Lafrik, enn Lazi e lot Lerop. E sa ki en vre bote se lefe ki dan tou Seselwa ou war en pe sa bann diferan atribi – en pti tre malbares, en pti lizye sinwan, en seve Afriken, en kouler Eropeen. Alor nou tou nou bann etranze lo sa montanny Gonwanaland dan Losean Endyen. Me ozordi, depi Pierre Hangard, nou konsider nou lekor koman Seselwa.\nSer ek frer Seselwa, Sesel i en pei lakey ek vre ospitalite. Preanbil nou Konstitisyon i dir : «Nou lepep Seselwa, OKOURAN e FYER ki koman desandan diferan ras nou’n aprann viv ansanm koman en sel Nasyon avek lagras Bondye e nou kapab servi koman legzanp en sosyete miltirasyal armonye;” Nou ganny demande pou montre respe pour tou dimoun, san get son kouler lapo, son larelizyon, son nasyonalite ek son desandans. Okenn lenklinasyon zenofobik e rasis i devret ganny eliminen. I malere pou dir ki sa bann dernyen tan, sa vilen bebet in montre son figir, e i tre enportan pour tou bann dirizan dan sa pei kondann en tel latitid e ansenny nou zanfan ek nou pep pou montre respe e ki mannyer pou viv an-armoni.\nKouler lapo enn pa devret fer li krwar i siperyer avek en lot ki son lapo i en diferan kouler. Lapo i parey en lenz ki kouver ou lekor. Se ou lekor, ou leker, ou savoir-vivre ki enportan. Pa oubliye ki letan ou maltret en lot imen zako, ou pe senpleman rekonnet ki ou osi ou en zako, me ki’n sorti dan en diferan pye. Seselwa, annou apresye nou leritaz, rekonnet ki se pa nou ki ti deside pou vin lo sa later, ki’n determinen si nou pou ne nwanr oubyen blan, Seselwa, Endyen, Angle, Franse ou Arab. Nou’n erite, e alor apresye kanmarad pour sa ki nou ete – bann zoli zanfan nou Kreater.\nI malere ki ozordi Facebook in vin en landrwa kot lensilt in vin en pastan. Olye vin en laveni kot ou kree zanmi, dekouver zanmi, senpatiz avek bann ki dan soufrans, solider avek bann ki dan difikilte e partaz lazwa bann ki reisir dan lavi, in vin en fron batay. E sa ki fer li pli pir se bokou dimoun i kasyet anba sa ki nou apel bann ‘fake profiles’ kot zot ensilte ou san ki ou konnen lekel zot. Mon prensip i kler lo FaceBook: mon annan en sel non, Wavel Ramkalawan. Nenport dimoun i konnen kwa ki mon ekri, e si mon met okenn keksoz ki dimoun pa kontan, zot annan tou drwa pou ‘challenge’ mwan. Me ki mannyer en dimoun i kapab rod rekour kont Pye Ponm, Bwat Zalimet, Sat Maron oubyen Lisyen Eran? Ou pa kapab oumenm ou anvi dimoun konsider ou koman en bon zonm, me selman lo FaceBook ou non i en fanm e oumenm ki pli kankan.\nDan sa lespri promot laliberte lekspresyon e anmenn en pli gran sans responsabilite, mon krwar in ler pour ki i annan lezislasyon ki regard prensipalman ‘ban’ ‘fake profiles’ e met responsabilite lo ladministrater/moderater bann group lo FaceBook. Elimin ‘Fake profiles’ e fer dimoun pran zot responsabilite. Sa i ava elimin ‘cyber bullying’ e i ava permet en dimoun ki santi ki son personalite in ganny abize pou rod rekour devan lakour. Me pli enportan, i ava met dan lespri tou dimoun sa lide ki personn pa kapab zis maltrete e denigre son prosen zis akoz i anvi. Tou dimoun i merit respe e lalwa i devret la pou protez drwa tou endividi. Se sa kalite leta ki nou anvi nou nasyon i vini.\nMr. Speaker, sa i anmenn mwan direkteman lo size ledikasyon. Ozordi mon krwar ki Minis Ledikasyon i bezwen deklar en leta dirzans kot ledikasyon i konsernen. Nou dan en kriz e lavenir pei i dan sonm. Mon vreman dezapwente ki dan sa sitiasyon aktyel ki nou pe pas ladan, napa gran solisyon ki’n ganny propoze. I pa ‘automatic promotion’ oubyen fer lekol vokasyonnel ki solisyon. Apre ki mon’n koz avek plizyer dimoun dan ledikasyon zot dir mwan ki se fondasyon ledikasyon ki bezwen plis latansyon. Parey en lakaz i bezwen annan en fondasyon solid, se dan lekol primer, e menm dan lakres ki tou keksoz i komanse. Ozordi plis ki 70% nou bann ansennyan dan primer pa bann ansenyan kalifye malgre ki zot pe debourye e donn tou – en keksoz ki nou apresye. Se la kot pli gro travay i ete. Gouvernman i devret envesti dan bann teachers primer, ankouraz zot pou swiv bann kour apropriye, donn zot lankourazman finansyel pou fer sa, e nou ava trouv bann rezilta ki pou transform nou sistenm ledikasyon konpletman. Regard enpe plis bann ansenyan primer, zot pe atann sa.\nMon felisit bann teachers dan primer ki montre gran devosyon. Me sa i pa ase. Aprezan in ler pou donn zot bann zouti apropriye afen ki zot kapab delivre bann etidyan avek en pli bon nivo avek segonder. Me si nivo pabon dan primer ki kalite mirak nou ekspekte dan segonder? Byen sir lekol lekselans pou reste en rev, menm en rev oubliye!\nLo en lot nivo, paran i bezwen zwe zot rol a-plen. Ledikasyon ou zanfan i komans dan lakour. Ou bezwen montre lentere dan ledikasyon ou zanfan olye war ou zanfan koman en fardo e lekol koman en fasilite desarz sa fardo. Tan ki nou pa kapab ganny sa bon balans ant responsabilite paran, latitid serye bann etidyan ek konpetans lekol, lannen ale, lannen vini, nou ava pe kontinyen tourn an-ron. Annou pa oubliye ki sa move standar ledikasyon pe ganny resanti partou. Bann lekol pos-segonder pe war li pli difisil pou rekrit etidyan, liniversite Sesel osi pe ganny problenm e rezilta i pa sa ki pei i ekspekte. Ki mannyer ou kapab ekspekte ganny bon ners, ansennyan, sanniter, teknisyen ek maren Seselwa si etidyan napa sa grad neseser? Byen sir rezilta ki nou pou gannyen se plis etranze ki pou vin travay dan nou pei. Eski sa pa deza pe arive?\nMon ensiste ki napa ase gidans pour nou bann etidyan segonder an sa ki konsern posibilite lanplwa. Ozordi nou war nou bann zenn ki pa ganny lekol pos-segonder pe esey debourye lo zot menm e mazorite pa fini byen. La ankor, i enportan ki gouvernman i rantre e akonpanny sa bann zenn pou asire ki letan zot fini lekol e pa ganny en plas pou kontinny zot letid, zot rantre dan lanplwa tout swit koman en apranti. Annou envesti dan nou zenn olye les zot perdi, kot apre nou war etranze ki pe fer travay de baz. Met larzan pou donn zot en skill e dan bidze nou pou siporte.\nMon ensiste ankor, ki lakle se ledikasyon nou zanfan. Annou pa rod re-envant larou, me annan plito tal tou kart lo latab, adres bann pwen pertinan, envesti e bouze. Model bann lekol prive i la dan nou pei limenm. Aret gaspiy letan pou fer ankor letid kan rezilta pe get nou dan nou lizye. Mon repete, deklar en leta dirzans e pran ledikasyon koman e size serye akoz se sa lakle pour nou repran nou pei e annan bann Seselwa kalifye.\nMr. Speaker, Mon regrete pou dir, me apard bann gran plan ki nou pa konnen kote larzan pou sorti, mon pa’n ganny okenn lankourazman lo ki mannyer nou pou rezourd bann gro problenm ki nou pei pe fer fas avek, tel ki drog, lapovrete, delenkans, krim ek bokou lezot. Se sa bann keksoz ki determinn leta nou nasyon. Pour mwan i malere pou dir ki mon war leta nou nasyon dan en gran fernwar e letan nou pou pas dan tinel, nou pou dan plis fernwar ankor. Linefikasite gouvernman i kronik. Sitiasyon aktyel i kritik e sa ki zot propoze konpare ek larealite i de diferan zistwar. I vin pli kler ki Seselwa i bezwen en nouvo vizyon, en nouvo fason fer e en nouvo direksyon.\nMr. Speaker, drog i ankor pe touy nou zenn ek nou mendev. Biznes pli profitab dan sa pei ozordi se drog. Lekip LDS in fini pronons son lekor lo en lalit serye e san pitye. Me malerezman Lekzekitiv pa pe diriz par legzanmp. Statistik i kontinyen montre nou bann sitiasyon efreyan. Dimoun i ankor pe mor avek sa pwazon. In ler pou pran bann aksyon vreman serye. Akoz ki tou dimoun i konnen ki biznes ki annan larzan drog ladan, me lotorite pa pran aksyon? Eski zot pankor konnen ki mannyer keksoz pe deroule dan sa pei? Mwan mon’n ganny menase avek trafiker, serten pe anmenn en kanpanny kont mwan politikman e pe menm finans serten artis pou kraz mwan. Eski mon pou reste trankil? Larepons i NON. Okontrer mon kontinyen debout for kont drog. Me malerezman mwan mon pa dan gouvernman. Si Seselwa i anvi war diferans met LDS dan Lekzekitiv.\nMon kapab dir sa ki mon anvi, me si gouvernman i deside trenn son lipye, se nou lazenes, se nou paran, se nou pei ek son lavenir ki pou kontinyen ganny detri. LDS i anvoy sa mesaz kler avek gouvernman ozordi: Pran aksyon serye kont drog NOW! Aret rode kote metadone i pli bon marse e ki grander sant ki pou bezwen konstri. Koup sours sa drog, pran aksyon ek bann trafiker, sezi bann byen malaki, adopte sistenm cold turkey e nwa gete si sa pei pa rezourd sa problenm eroin enn fwa pour tou e nou ava reganny nou mendev e nou pep i ava viv an sekirite.\nMr. Speaker, mon lafreyer avek sa pei se ki mon santi ki ozordi nou annan en gouvernman ki pa pare pou pran bann desizyon brav. Parey mon’n deza dir, se en gouvernman ki pe zwe bon boug e ki pe trenn son lipye. Se sa pli gran danze ki nou pei pe fer fas avek ozordi. E olye adres problenm direkteman, kwa ki ou antann? Ou tande en letid pe ganny fer, en rapor pou ganny prezante, en seminar pe ganny organize, en konsiltan pe ganny apwente, eksper etranze pe vini, etc… Kan eski nou pou war aksyon dan nou pei? Drog i rantre dan prizon, prizonnyen i mor e lezot pe vin adik. Eski sa i demann 2 eksper etranze pou vin fer resers ek letid? Mon dir annou serye nou dan sa pei e si Lekzekitiv pa konnen ki i pe fer konklizyon i senp: avans dekote e les en gouvernman LDS diriz sa pei silvouple.\nMr. Speaker, pli gran danze ki nou pe fer fas avek ozordi se en mank volonte pou pran desizyon ek aksyon zis akoz gouvernman i per pou perdi vot. Diriz en pei pa devret baze lo vot ki ou pou perdi oubyen si ou pou ganny lot eleksyon. I plito en kestyon pran desizyon dan lentere nasyonnal pour byennet lepep, fer plan ki pou anmenn nou pei pli devan e fer nou pei epanouir. Tan ki nou tat-tate, nou nasyon pou retourn an-aryer, nou pou regrese e sa dan limenm i pou pli gran pert nou sovrennyte akoz bout par bout se etranze ki pou pran kontrol nou pei.\nI byen ki Prezidan i vizit bann distrikt e rankontre manm piblik. Me kestyon ki nou nasyon Seselwa i bezwen demande se: Ki rezilta i aporte? Konbyen dimoun ki ankor dan menm sitiasyon? Promes i tro bokou, me malerezman aksyon i pti git. Mon pa konnen konbyen dimoun ki mon’n rankontre e ki dir mwan ki zot in ganny en bon parol anler State House, me ki napa narnyen kin arive. Mon’n menm anmenn plizyer ka a-latansyon Prezidan. La mon bezwen ankor enn fwa repet sa parol: LDS i en mazorite dan Lasanble Nasyonnal, me nou pa dan gouvernman oubyen Lekzekitiv. Fodre pa met tou fardo lo koabitasyon.\nMr. Speaker, eski ou’n remarke ki dan sa pei, e sa i reprezant leta nou nasyon, i napa en sans pran keksoz koman en priorite. Tou keksoz i trennen – La sa Progressive Income Tax in trennen pandan mon pa konnen konbyen letan, ban plan ou tann 2020, lafen 2019, Septanm, Desanm, lannen prosenn, etc… Kan eski nou pou bouz lo aksyon? Par egzamp, pran sa zafer Anti-Corruption Commission. Personelman mon krwar ki tro bokou lenvestigasyon i trennen. Mon krwar ki si bann lobstak dan travay sa lorganizasyon in ganny idantifye, bann lamannman i devret ganny fer imedyatman e non pa esper ziska Septanm. Sa ki’n ganny propoze pou fer ki en lannen antye pou pase avan ki pei i donn sa lorganizasyon ledan neseser pou fer son travay. Nou osi nou’n idantifye bann febles e nou pa war akoz sa lalwa pa devret sanze deswit. Mon pou met sa dan premye Leaders’ Forum.\nLo lot kote, mon pe osi war serten retar dan sistenm prosekisyon. Mon konnen ki Attorney General i annan en kantite travay. Eski pei pa kapab ranforsi sa biro avek plis travayer pou anmenn bann kes koripsyon devan lakour? Antretan se nou pei ki pe perdi. Resours leta ki’n ganny vole pe pran tou kalite larout e pe disparet. Seselwa pe demann aksyon imedya, me sa ki i pe war se tou keksoz pe mars lo torti.\nLa nou’n ganny lanons en ‘Small Claims Tribunal.’ Avek tou respe, me mon krwar sa i en lot legzanmp kot i senpleman gou fer lanons pou donn lenpresyon nou pe bouze. Deza i annan 2 tribinal ki ti ganny anonse lannen pase – Tribinal Later pour bann dimoun ki gouvernman ti pran zot later. Manm sa tribinal in ganny nonmen, me ziska prezan napa nanryen ki pe arive. Lot tribinal ti pou regard labi par larme ek lapolis. Sa enn ni manm sa tribinal pankor ganny nonmen. Alor, mansyon en lot tribinal i fer mwan poz bokou kestyon lo si i pou arive e kan i pou komans son travay.\nMr. Speaker, i osi annan en lot kalite zwe. Ozordi bokou keksoz i ganny met lo ledo koabitasyon – en ledo ki mon bezwen dir i byen larz sa enn. Sa in vin en palto fann deryer e mon konnen ki menm bann o-zofisye dan gouvernman, enkli serten minis, i servi koabitasyon koman en leskiz pour zot mank aksyon. Fodre ki sa i arete e sak endividi i pran zot responsabilite parey zot devret. Letan gouvernman pa pran en desizyon, pa bezwen met sa lo ledo koabitasyon. Wi, i bezwen annan dyalog, menm si serten pa kontan, me aksyon ekzekitiv i bezwen ganny pran par legzakitiv e non pa par Lasanble Nasyonnal. LDS in donn gouvernman en bidze pour li travay avek. LDS ozordi pe senpleman dir avek gouvernman, ‘get on with it.’\nMr. Speaker, bann gro gro sif in ganny mansyonnen dan diskour Mardi. Mon pou onnet e mon pou dir ki zot pa’n enpresyonn mwan akoz mon pa’n ganny gran detay lo kote nou pou ganny sa larzan, lekel sours finansman, e seryezman, mon krwar ki i annan en kantite plan ki pa’n byen ganny kalkile, me zot la senpleman pou enpresyonnen.\nMon dezapwente akoz sif i travay Minis Finans dan Bidze. Lannen pase, Mr. Faure ti kas sa tradisyon ki’n ekziste pandan bokou lannen kot nou annan 3 diskour bidze dan en lannen – Enn fer par Minis Finans, dezyenm par Prezidan apele Diskour lo Leta Lanasyon e en trazyenm apele Diskour pour Lazournen Nasyonnal. Se pa rol en prezidan pou anons logmantasyon saler minimonm ek logmantasyon sekirite sosyal. Sa se bann ki rantre dan diskour bidze e ki ganny analize par Lasanble Nasyonnal. Zis bann sif ki’n ganny mansyonnen i pre pou egal bidze nasyonnal pour en lannen e i deza reprezant enpe plis ki nou det aktyel. Eski sa i vreman serye?\nMr. Speaker, pour mwan i annan serten lanons ki san ezitasyon mon pou apel zot kanpanny politik: Logmantasyon saler minimonm, logmantasyon sekirite sosyal, logmantasyon konze maternite ek konze paternite, rekreasyon pour trwazyenm az, konstriksyon sant pour trwazyenm az, plis welfer avek lanfaz lo lapovrete, etc…\nLo size tinel, mon promet lepep Seselwa ki zanmen LDS pou aprouv sa letan i ganny prezante pour konsiderasyon dan okenn bidze. Alor gouvernman i anvi fer 2 tinel pour en kou plis ki R800 milyon? Nou’n senpleman ganny dir ki tou keksoz i ok. Me koman en senp sitwayen, mon demann mwan si sa i vre? Eski konsiderasyon in ganny donnen lo son kou an-relasyon avek son rezon? Sa sonm pou fer sa tinel tya kapab refer tou semen lo Mahé, Praslin ek La Digue, en keksoz ki neseser avek sa bann move semen ki zis kas transpor ozordi me kot road tax i kontinyen ogmante. Eski alor i fer sans zis pou koup letan i pran pou sorti sa bann landrwa par detrwa minit? Eski zot in pran an-konsiderasyon ki sa kalite drile dan sa bann granit i riske annan en lenpak negativ lo nou bann larivyer e ki bann ‘crack’ i kapab ganny prodwi e i kapab fer plizyer nou bann sours delo disparet, enkli sours Cascade limenm? Annou pa oubliye ki’n arive avek Labank Santral swivan en pti drile kot Pirates Arms. Eski zot in pran konsiderasyon kou mentenens sa bann tinel? Me mon osi krwar ki sa kou ki’n ganny mete pou riske triple si zanmen nou les sa kalite proze demare.\nMr. Speaker, nou bezwen demande si vreman en tinel ki nou priorite a ler aktyel? Tou Seselwa tya plito kontan tande ki gouvernman pe envesti sa kalite larzan dan en lopital modern spesyalize, olye pe bezwen vwayaze pou al Chennai pour tretman. Seselwa tya kontan war plis lenvestisman dan fotovoltaik pou redwir son kou elektrisite. Nou’n ganny kado soley me kwa ki nou pe fer avek li? Seselwa i anvi war proze ki pou redwir pri lavi e donn li ek son fanmiy en meyer lavi. Seselwa i anvi war konstriksyon lakaz afen ki i sorti lo lalis san fon. Zis mazinen konbyen lakaz ou tya gannyen avek R800m? Se sa ki priorite sa pep ozordi e non pa tinel.\nMr. Speaker, zisteman, en size ki konsern tou Seselwa i reste pri, oubyen kou lavi. Malerezman nou’n ganny dir menm keksoz, me apre tou bann vizit ofisyel napa nanryen konkret ki’n arive. Kenya, Ethiopi, Maurice, Sri Lanka ek Lenn, i reste senpleman bann topik konversasyon. Ziska prezan napa okenn rezilta ki pe benefisye nou pep. STC i reste en kestyon pour bokou Seselwa an sa ki konsern zot rol pou fer desann pri lavi. Bann regroupman marsan dan nou pei osi pa pe soulaz konsomater, e ozordi i kler ki kartel i egziste kot menm serten boutikye pa pe pran prodwi avek lezot biznes Seselwa, senpleman akoz zot ganny menase par sa bann kartel. Sa i ede detri bann pti biznes Seselwa e in ler pour FTC port en pli gran latansyon lo sa size.\nMon fatige dir ki in ler pour nou vin brav e pran desizyon e pas lo staz aksyon. Fodre pa annan lafreyer. Mon fatige met propozisyon devan lo serten aksyon ki nou devret pran, gouvernman pa fer nanryen e apre blanm i vin lo koabitasyon e dimoun i demande kwa ki LDS pe fer? Nou kapab koze, me letan ou annan en lekzekitiv ki trenn son lipye e pa pran aksyon neseser, byen sir tou keksoz pou reste an-plas e se konsomater ki pou ganny afekte.\nI pa akseptab pour marsandiz ganny vann plis ki 2 fwa son pri lenportasyon. Sa i en krim e gouvernman i bezwen regard ladan. Mon pa pe rod pri kontrol, me parey i arive dan serten pei Eropeen, gouvernman i kapab met en plafon lo profi pour komers. Vye stok komisyon pa kapab zis ogmante akoz sa boutikye i anvi. Ankor enn fwa i bezwen annan regilasyon serye ki ganny met an-plas pou swiv aksyon bann boutikye ki pa pe ede pou soulaz lavi nou pep, me ki pe plito anrisi zot lekor. Aksyon konkret i bezwen ganny inisye pou protez konsomater, e gouvernman pa kapab les malere kontinyen vin viktim bann marsan malonnet.\nLetan nou koz lo STC, travayer sa lorganizasyon i bezwen konnen ki bann dimoun ki’n ansarz zot lorganizasyon in fer en kantite lekstravagans e zot in depas zot misyon anba zot prop lalwa. Eski zot konnen ki tou le mwan STC Hypermarket i pey plis ki 1milyon elektrisite e R4milyon rent? Kestyon serye ki nou bezwen demande se: Eski leksperyans shopping i pli enportan ki marsandiz pli bonmarse? Nou, dan LDS nou dir komisyon pli bonmarse i pli emportan. Alor kwa ki nou pe propoze an-relasyon avek STC?\nSTC i devret ferm sa hypermarket e vann bann marsandiz lo baz wholesale. Donn Seselwa en leksperyans wholesale, ki bokou pli bonmarse. Dan zot bann warehouse, zot ava annan en landrwa kot zot prodwi i lo ‘display’ ansanm avek son pri. Dimoun ya vini e i ava aste sa ki zot bezwen. Rezilta i ava ki tou bann marsandiz pou bokou pli bonmarse e tou popilasyon i ava benefisye, pri lavi ava desenn. Eski zot mazin leksperyans City Mart dan Dimans? Nou kapab fer sa leksperyans ankor, me sa fwa i pa ava zis avan eleksyon, me lannen antye. STC pou bezwen osi elimin bann ‘middlemen’. Eski Dubai i prodwi diri, zonyon, lafarin etc…? Non. Be akoz ki zot pa al direk kot sa ban ki prodwi e anmenn sa bann marsandiz isi a en pri pli bomarse posib? Mon pa war akoz ki Air Seychelles oubyen en lakonpanyen prive pa tya kapab al dan biznes en pti avyon kargo pou deservi nou pei.\nNou kapab demande ki pou arive ek bann travayer anplis kot STC? Nou’n deza ganny dir ki i annan plis lanplwa ki nou annan dimoun. Gouvernman i devret fer en bon analiz lo tou bann travayer, met zot dan bann kour formasyon pour zot nobou antre dan nouvo lanplwa san ki zot perdi en sou lo zot lapey oubyen trouv zot san lanplwa pour en sel zour. Sa bidze ki’n ganny mete pour URS i bezwen ganny sanze pou vin en bidze pou donn bann travayer nouvo skill ki ava permet zot rantre dan nouvo lanplwa. Avek en plan konkret mon pa war akoz nou devret annan cashier etranze, oubyen etranze pe travay dan okenn laboutik. Seselwa i devret repran kontrol dan bann tel pozisyon. Me silvouple, letan nou pe debout pour Seselwa, fodre ki Seselwa i osi konsantre e travay.\nMon osi konsernen avek bann travayer Air Seychelles ki ziska prezan nou’n zis tande serten pou ganny fer aret travay. Gouvernman i devret asire ki sa bann travayer i rantre dan nouvo lanplwa avek bann nouvo skills. Pran egzamp kot SRC i dir zot mank travayer pou nobou akonpli zot travay byen. Anba sa finansman pou donn nouvo skill, sa bann dimoun i devret fer training, ganny en lapey e le moman ki zot kalifye, zot ava komans travay. Nou pa kapab zis dir i annan lanplwa, me selman nou war dimoun perdi lanplwa. Lavi i dir e mwan mon debout lo kote travayer. Zis pour azoute ki mon krwar pour dimon ki travay ki SRC i fer e tantasyon pour koripsyon, sa bann travayer i devret ganny en pli bon lapey. I tro fasil pour ou les serten marsandiz pase san ganny deklare e apre pour ou kolekte ekivalan oubyen plis ki ou lapey dan sa fason. Se reveni pei ki ganny afekte.\nMr. Speaker, moman in arive pour nou donn Seselwa plis loportinite afen ki nou kapab devlop nou pei prensipalman noumenm, me osi avek led etranze. Si nou pa fer atansyon lo tou nivo nou pou ganny tape. Pran sport par legzanmp. Mon ti pe ekout Mr. George Bibi e en analiz ki i ti fer ti frap mwan. I ti dir ki laplipar lekip foutbal i fer vini zwer etranze dan pozisyon ‘striker’ e kan i ariv ler pou met lekip nasyonnal foutbal ansanm, zot dekouver napa bon ‘striker’ Seselwa. Sa i en legzamp ki nou bezwen pran serye. Eski bann klib pa krwar ki si zot ti pe donn en Seselwa menm benefis ki en etranze e i tya pe zis zwe foutbal sa ti pou ed son klib, me par lao tou, ed Sesel fer byen lo nivo enternasyonnal? Mon konpran en klib i oule ganny lakoup, me eski zot pa krwar tya meyer pour klib ek Sesel ganny lakoup?\nSa legzamp i anmenn mwan lo nivo travay dan pei e ki mannyer pou valoriz nou Seselwa. Mon refize aksepte sa parol ki Seselwa i pares oubyen pa serye. Si mon aksepte sa vedir mon pe kondann mon papa ki ti en travayer serye. Ki mannyer Seselwa in konstri State House, Domus, Katedral Imakile Konsepsyon, Lakour Siprenm, Lasal Dev, Unity House ek tou sa bann zoli legliz, e fer tou bann pli zoli batiman ek semen dan Sesel si zot ti pares oubyen pa serye? Si nou bann gran pye ti serye, akoz nou pa kapab swiv zot legzanp.\nMalgre ki mon konpran akoz sa i ganny dir, mon pa dakor avek akoz mon war sitan Seselwa ki serye e ki travay vreman dir. Zot devosyon, lonekte ek serye i ekstraordiner. Alor mon krwar ki nou koman Seselwa nou devret promot nou lekor pour nou devlop nou pei e byen sir amelyor nou sitiasyon personnel. Annou komans par regarde konbyen nou depanse lo en etranze e donn nou Seselwa menm benefis. Eski ti pou annan en diferans? E si nou, Seselwa, nou ti adopte en latitid pli serye dan travay, tel ki ariv boner, travay onnet e akonplir nou latas, eski sa pa ti pou ede anmenn plis larzan kot lakour? Mon debout lo kote travayer Seselwa, LDS i debout lo kote travayer Seselwa, alor mon plede pour nou lev nou paviyon pli o posib.\nMe mon oule krwar parfwa se etranze ki ganny priorite dan nou pei. I vre ki en Seselwa pou annan bann keksoz personnel pou fer, tel ki anmenn zanfan peze, fer demars lakaz, al dan serten biro, asiste en lanterman, ganny konze maternite, etc, tandi ki en travayer etranze zot napa sa bann lobligasyon. Me eski akoz sa ki nou bezwen donn etranze priorite lo Seselwa san pran an-konsiderasyon lenpak ki sa i annan lo nou lekonomi? I bezwen annan en nouvo lapros pou sanz sa sitiasyon. Anplwayer i bezwen annan pli gran konsiderasyon pour Seselwa e Seselwa osi i bezwen pran son lanplwa bokou pli serye.\nMr. Speaker, zis mazinnen si sa bann zenn ki lo eroin ti zet sa pwazon e rantre dan lanplwa. Tout swit, i ti pou vedir plis ki 1milyon dolar ti pou reste dan lekonomi Sesel. 1 milyon dolar i vedir anviron R15milyon ti pou al pour benefis bann fanmiy e mon pe koz sa tou le mwan. Sitiasyon sa manman avek 2 garson ki lo eroin e ki pa travay e ki trouv li pe fer tou depans lo sa R8000, tya kapab sanze si sa 2 garson ti deside zet sa eroin e travay pou ganny en minimonm R8000 sakenn. R24,000 ti pou rantre dan sa lakour olye R8000 menm si zot ti kontribye R1500 sakenn, sa manman tya trouv li avek R3000 anplis e sa ti ava en soulazman. Sa 2 zenn tya kapab debourye lo zot menm. I neseser pour nou tou koste ansanm koman en fanmiy e realize ki i annan larzan anplis ki nou kapab gannyen, me sa i depann lo ki mannyer nou pran lavi serye e apros lavi limenm.\nMr. Speaker, pour nou sanz leta nou pei, e fer li vin vibran, nou bezwen lans en lapel avek nou lazenes e fer zot mazinen ki atraver lemonn se bann zenn ki’n diriz bann revolisyon. Sesel i bezwen en revolisyon, pa parey 1977, me enn kot nou pran lavi serye an-mezir ki nou promot bann bon valer moral, lademokrasi, travay dir, rod tou loportinite e parlao tou, byennet pour tou Seselwa. Lazenes, leve regard zot lavenir e donne lespwar Sesel. Aret atas zot zis avek smartphone, facebook ek byen materyel. Konsantre dan zot letid, me mazinen ki se zot lenerzi ek lafors ki pou tre enportan dan rekonstriksyon sa pei. Ozordi lapel ki zot pe gannyen se pou transform nou pei. E la mon demande ki nou pa zis fer promes ek bann zenn. Par egzanmp ki mannyer nou bann zenn kalifye dan lotelri pe ganny trete? Ki kalite lapey ki nou zenn kalifye pe gannyen? Fodre sanzman i arive.\nMr. Speaker, permet mwan pou tous enn de pwen lo Ladig, akoz souvan i resanble ki zot ganny oubliye. Depi sa 6enm Lasanble, bokou lanfaz in ganny mete lo devlopman sa zil. Nou’n fer deba e FPAC in menm fer en sesyon avek bord Linyon Estate. Ozordi en nouvo bord in ganny apwente lo rekonmandasyon nou komite FPAC e nou swet zot bonn sans. Mon pa konnen ki manyer sa landing fee lo Praslin ek La Digue pou afekte reveni Linyon Estate, e mon demande pour nou ganny plis detay.\nSerten pwen ki konsern zabitan i komans avek lakaz dimoun aze. Wa krwar zot in ganny mete lwen avek sant La Digue, dan en landrwa izole, lwen avek tou aktivite. I neseser pou konstri en nouvo akomodasyon ki pli pre avek legliz, lopital, oubyen laboutik pour ki zot ava santi ki zot form par sa kominote dan ki zot in fer en bon kontribisyon.\nDepi 2014 ti sipoze annan en proze pou donn zanfan La Digue en ‘funpark.’ Mon menm aprann ki en son R1.6m ti ganny transfer sorti dan Children’s Fund pou al dan La Digue Trust Frund. Ki’n arive avek sa larzan?\nBokou zabitan La Digue i ankor pe esper en morso later pou fer zot lakaz. Depi 2013, 21 kare later in ganny arpante Linyon Estate, me ziska prezan napa en sel dimoun ki’n ganny en kare. Mon demann gouvernman, spesyalman minister konsernen pou vin kler lo sa zafer later pou asire ki dimoun ki merite i ganny asiste o-pli vit posib.\nLa Digue i trouv li san en sant lazenes e byento sa morso ki zot ti pe servi pou ganny vann. Zot pe rod en bibliotek, en landrwa kot zot kapab ganny akse avek internet ek lezot fasilite ki ava ed zot epanouir. I deza annan en batiman pour Parti Lepep ki sipoze vann avek en biznesmenn Mahé pour en gran profi konpare ek sa ki zot ti aste ek gouvernman. Akoz ki gouvernman pa rantre an-negosiasyon avek Parti Lepep, oubyen pli bon ankor, akoz Parti Lepep pa rann sa propriete ki ava ganny dedye pour lazenes La Digue?\nKonfizyon i kontinyen renye konsernan polisi lo kontriksyon ek transpor. Ziska ki tan eski Diguois pa pou ganny konsilte lo keksoz ki konsern zot? Ankor enn fwa mon fer en demann pour ki gouvernman i aret trenn zot lipye e ekout Diguois.\nNou’n ariv 3 mwan dan lannen e lekol i ankor dan menm sitiasyon. Sa staff room, i ankor dan en move leta, lopital osi sitiasyon pa bon, spesyalman letan lapli. Diguois pe demann aksyon akoz zot osi zot anvi bouz devan.\nMr. Speaker, i malere pou dir, me si ozordi nou leta i kontinyen deteryore, se akoz i annan en gouvernman ki trenn son lipye tro bokou e parey mon’n osi dir, ki pa pare pou pran son responsabilite. I kler ki fodre nou fer byen atansyon akoz sinon LDS pou ganny akize pour mank aksyon gouvernman anba sa palto koabitasyon. Ozordi i annan bokou landrwa travay kot problenm i tro bokou – pran par egzanmp Ports Authority kot bokou travayer in kite oubyen ganny pouse. Kwa ki leta pe espere pou aranz sa landrwa travay? Sa i zis en legzanmp. I annan tro bokou konplent, dimoun i ekri, promes i ganny fer, me apre napa nanryen ki arive.\nMr. Speaker, depi Zanvye size ki’n preokip tou Seselwa i konsern Asompsyon. Napa kalite lakizasyon, kalonmni ek lensilt ki mon pa’n gannyen. Malgre tou sa, mon’n reste trankil e mon’n sibir tou. Ozordi mon anvi dir tou Seselwa byen for e byen kler Wavel Ramkalawan ‘is not for sale’. Mon pou tou-l-tan en Seselwa lib akoz napa okenn lakord atase avek mwan. Pandan mon parkour politik, mon’n debout lo mon prensip e depi premye zour dan politik kot mon’n rod tir sa gouvernman koronpi e dominer o-pouvwar, mon prensip i reste parey. Ansanm avek bann premye konbatan tel ki Mr. Mancienne, Hon Ferrari, Hon Georges, Madanm Georges ek Tony Derjacques, nou pa’n zanmen vann nou prensip. Nou’n travay lo later Sesel pou asire ki Seselwa an-ekzil i retourn Sesel, ki nou sovrennte i ganny respekte, ki drwa imen i ganny onore e ki nou mars dan semen lademokrasi, laliberte ek lazistis. Ozordi nou ankor parey. Pandan sa 1an dan Lasanble, nou’n travay pou transform nou pei. Pour Hon Ferrari ek mwan menm, nou disan verse e nou mark koud dan nou latet le 3 Oktob i memwar nou lalit, pour Mr. Mancienne ek Hon Ferrari, lanprizonnman ek kaso i ankor konmsi yer e pour nou bann avoka, Hon ek Mrs Georges ek Mr. Derjacques, sa kantite er-d-tan an-kour pou rod lazistis pou fer ki zot non i reste grave dan rikord zidisyer Sesel. Alor, ozordi, mon anvi ankor enn fwa, lo lapar tou dirizan ek siporter LDS dir ki nou tenir nou prensip e personn pa pou kapab zanmen aste nou.\nDan labib i annan en liv ki apel Ecclesiates 3.7 i dir ‘En moman pou reste trankil e en moman pou koze.’ (‘A time to be silent and a time to speak.’) Mon’n reste trankil, mon’n ganny kritike, mon’n ganny ensilte, mon’n ganny kalonmnye par bann ki mon’n lite pou donn zot laparol e tir lafreyer koze anndan zot. Mon fyer pour sa lalit ki mon’n anmennin. Ozordi I mon tour pou koze e pou pronons pozisyon LDS lo sa lagreman ant Lenn ek Sesel lo Assompsyon. LDS i krwar ki Sesel i merit annan fasilite pour nou coastguards sirvey nou teritwar dan rezyon Sid Was e koman en Lasanble, nou pou donn sipor bidzeter pou fer sa arive. Sa i tonm an-linny avek nou vizyon ki mon’n repete a plizyer repriz ki tou zefor i devret ganny mete dan devlopman nou coastguard. Kot i konsern sa lagreman dan son laform aktyel LDS pa pou ratifye li. Mon repete, tou MNA LDS ek konsey LDS in tonm dakor ki nou pa pou ratifye sa lakor parey i ete. Mon profite pou remersye tou dimoun ki’n montre zot konsern senser lo sa size e ki pann zis vini pou sey fer politik bonmarse ki’n rantre an-kontakt avek zot MNA e ki’n fer zot lavwa ganny tande. Se sa ki nou’n travay pou anmennen dan nou pei, e nou dan LDS nou fyer sa lakonplisman.\nAprezan, annou travay dir pour nou pei. Annou sanz leta nou nasyon. Annou vin bann Seselwa responsab e determinen. Ansanm koman gardyen sa paradi konstri nou pei e prezerv li pour bann zenerasyon ki pou vin apre nou. Pour nou reisi dan sa latas, annou touzour a tou moman envok benediksyon Bondye lo nou pei e lo tou son zanfan.\nSeselwa, reste ferm, reste solid e determinen e ansanm Nou pa pou zanmen les tonbe!


Lapolis i lans en lanket dan en ka lanmor sibit -Seychelles Nation\nLapolis in konmans lanket swivan lensidan kot en madanm aze 95-an, Louise Vel, in tonbe e mor se li Anse Faure, Pointe Larue, Lendi.\nSa lensidan ti ganny raporte avek lapolis ver 12er35 apremidi.\nDapre son carer, en madanm ki pa reste lwen e ki okip madanm Vel, i dir ki ver 11er i ti’n enformen e kit madanm Louise Vel pe get televizyon dan salon en pti moman pour al se li e letan i ti retounen ver midi i pa ti trouv li pe get televizyon. Son carer i azoute ki i ti al get obor kot en vwazen me i pa ti laba. Dan pe kontinyen rod madanm Vel, son carer i dir apre i ti al kot lavarang e trouv li lafas anba ater lo beton ki anviron 3 met oter avek balkon lavarang e i pa ti pe bouze.\nMadanm Vel ti ganny sertifye mor ver 13er30 par patolozis ki ti al kot sa lensidan ti’n arive. Lapolis pe fer lanket pour etablir sirkonstans ekzakt e pe esper rezilta letopsi pour konn lakoz son lanmor.\nLapolis in fini rikord statement sa 3 endividi dan lensidan Lari Angar\nLapolis in raporte ki in fini rikord statement sa 3 endividi dan lensidan ki ti arive Lari Angar semenn pase.\nTouzour baze lo rapor sa lensidan ki ti arive dan lasware le 14 Zilyet, lapolis in sepandan fer resorti ki i pe entansifye son zefor e lalit kont okenn krim serye tel ki tranzaksyon drog ilegal dan pei.\nLapolis in dir ki sa loperasyon ki ti osi enplik diferan younit dan lafors ti enn ki legal e i rezerv drwa pour pa devwal detay plan serten loperasyon ki i fer.\nLapolis in osi azoute ki tanzantan pou annan loperasyon konzwent ek bann lezot partner pour konbat kont sirtou bann ki asosye avek fleo drog e lezot krim organize ki’n enfiltre e pe detri nou sosyete.


Armagedon—lafen tou move keksoz | Zistwar Labib\nKI OU vwar la? Wi, bann larme lo seval blan. Me get byen kote ki zot sorti. Bann seval pe galope sorti dan lesyel lo bann nyaz! Eski i vreman annan seval dan lesyel?\nNon, zot pa bann vre seval. Bann seval pa kapab galop lo nyaz, pa i vre? Me Labib i koz lo bann seval dan lesyel. Eski ou konnen akoz?\nAkoz lontan bann seval ti ganny servi en kantite dan lager. Alor, Labib i koz lo bann dimoun ki mont seval sorti dan lesyel pour montre ki Bondye pou lager avek bann dimoun lo later. Eski ou konnen kote sa lager pour deroule? Dan en landrwa ki apel Armagedon. Sa lager pou detrir tou move keksoz lo later.\nZezi i sa Enn ki pou ansarz sa lager kot Armagedon. Mazinen, Zezi i sa enn ki Zeova in swazir pour vin lerwa Son gouvernman. Se pour sa rezon ki i annan en kouronn lo son latet. E sa sab i montre ki i pou touy tou lennmi Bondye. Lefe ki nou konnen ki Bondye pou detri tou move dimoun, eski sa i devret sirprann nou?\nGet zistwar 10. Ki ou vwar la? Wi, sa gran deliz ki ti detri tou move dimoun. Lekel ki ti fer sa deliz? Zeova Bondye. Aprezan get zistwar 15. Ki pe arive la? Sodonm ek Gomor pe ganny detrir par dife ki Zeova ti anvoye.\nVir lo zistwar 33. Gete ki pe arive avek bann seval ek saret lager bann Ezipsyen. Lekel ki ti fer zot noye? Zeova. I ti fer sa pour protez son pep. Get zistwar 76. Ou pou vwar ki Zeova ti menm les son pep, bann Izraelit, ganny detrir akoz zot ti move.\nAlor, nou pa merit sirprann ki Zeova pou anvoy son larme ki sorti dan lesyel pour met en lafen avek bann move keksoz lo later. Me zis mazinen ki sa pou vedir! Vir paz e annou vwar.\nRevelasyon 16:16; 19:11-16.\nPartaze Partaze Lafen tou move keksoz


En zonm 56an sorti dan distrik Beoliere, Grand Anse Mahe. In ganny arete e pe ganny detenir an koneksyon avek en lanmor kinn arive kot en madanm aze 47 an in ganny vwar mor dan son lakaz Beoliere. Sa lensidan ti ganny raporte kord gard Port Glaud ver 2er 5 bomaten ozordi e en lanket in komanse dan sa ka pou determinn lakoz e sirkonstans lanmor sa madanm, antretan ki lapolis i esper rapor letopsi.\nDan en lot ka, en zonm 32 an in ganny arete e pe deteni ankoneskyon avek en ka kas batiman e vole kinn arive ozordi bomaten kot en Restoran dan rezyon lavil. Sa rapor ti fer kordgard Santral ver 8er 9 bomaten. Swivan en loperasyon lapolis ti aret en sispe dan Distrik Mont Fleuri dan son posesyon plizyer Legzibit e sonm larzan in ganny vwar e sezi konman parti lanket. Sa sispe I espekte ganny anmenn ankour demen.


Madanm Wilhelmine Anette i selebre 104-an -Seychelles Nation\nMadanm Wilhelmine Anette i selebre 104-an |21 December 2019\nMadanm Anette zour son 104enm lanniverser yer (Portre: Sylvanne Lemiel)\nApre Madanm Alda Philo ki ti selebre son 104enm lanniverser le 14 Zilyet sa lannen, en lo madanm santener dan distrik Anse Royale, Wilhelmine Anette, ti yer le 20 Desanm li osi selebre son lanniverser 104-an.\nTi antoure avek son bann zanfan, pti zanfan e aryer pti zanfan ki Per parwas Anse Royale, Colin Underwood, ti donn li en pti benediksyon aksyon de gras anler Mont Plaisir kot son fiy Christianne Marcel avek ki i reste.\nMadanm Anette, ki ti ne le 20 Desanm 1915, ti annan wit zanfan e ladan de in mor dapre son son fiy Madanm Marcel.\nI annan enpe letan depi ki Madanm Anette pa vwar kler me dapre Madanm Marcel i antann byen e i ankor kapab koze menm si i pa tro kontan koz bokou. I osi pa kapab marse.\nSe enn son pti zanfan ki pran swen avek li konman son carer.\nMadanm Marcel i dir son manman pa malad bonnavini menm si i pa marse e pa vwar kler.\n“I en dimoun ki manz byen menm si i pa manz en kantite, i napa ni tansyon, ni dyabet, i pa tro kontan manz diri me i plito kontan son bann gro manze parey patat, manyok ek bannann byen bwi e dan bomaten i kontan bwar son dite e manz son biskwi crackers ki sale, dizef ek lezot pti keksoz ki i kontan,” Madanm Marcel i dir.\nI ti fer resorti ki tou lafanmir i tre kontan ki zot manman, granmanman ek granmer in ariv sa laz e ankor pe zouir en bon lasante menm si i pa vwar kler e pa kapab marse.\n“Nou tou nou vreman kontan pour li e nou espere ki Bon Dye i kontinyen vey lo li e protez li,” Madanm Marcel i dir.\nYer pour son zoli lanniverser Madanm Anette ti resevwar en pannyen byen ranpli sorti kot Prezidan Danny Faure ki ti prezante avek li par ladministrater distrik Anse Royale par enterim Cultina Marcel, en lot pannyen ti prezante par MNA sa distrik Madanm Sylvanne Lemiel tandis ki group 3enm-az Anse Royale reprezante par Madanm Maryanne Rapide ti prezant Madanm Anette en zoli bouke roz.\nNou swet Madanm Anette en bonn lanniverser, tou de bon e meyer ve dan son lavi.\nMadanm Anette i resevwar benediksyon Per Colin Underwood (Portre: Sylvanne Lemiel)


Diskour Prezidan Danny Faure devan Lasanble Nasyonal, 18 Oktob 2016\nOnorab Lider Lopozisyon,\nOnorab Lider Zafer Gouvernman,\nOnorab Deputy Speaker,\nMsye Speaker, premyerman mon ti a kontan felisit ou pour ou eleksyon konman Speaker a la tet nou Lasanble Nasyonal.\nMon ti a osi kontan felisit:\nOnorab Ramkalawan pour son eleksyon konman Leader Lopozisyon dan Lasanble Nasyonal\nOnorab Decomarmond lo son lapwentman konman Leader Zafer Gouvernman e\nOnorab Prea lo son eleksyon konman Deputy Speaker.\nE felisitasyon zot tou bann Onorab, konman reprezantan nasyon Seselwa.\nMon tre kontan ki mon la dan sa lenstitisyon kot mon ti konmans mon karyer politik 23 an pase. Mon vwar bann onorab sa lepok ki la ozordi; Onorab Ramkalawan, Onorab Decomarmond, Onorab William, e Onorab Simon Gill. E ou Onorab Speaker, ou ti Minis pour Ledikasyon e Kiltir sa lepok.\nDe deseni in pase, e sakenn de nou nou annan menm konviksyon pour sa ki nou kwar ladan. Mwan, mon kwar dan en sosyete pli zis, pli ini, pli fraternel, pli prosper, e pli imen.\nPour atenn sa kalite sosyete, bann prensip tel ki lazistis, legalite dan loportinite, lazistis sosyal, e redistribisyon larises I bezwen diriz nou travay. E pour mwan sa bann prensip pou anim mon travay konman Prezidan.\nOzordi, monn swazir pou adres zot an linny avek Lartik 92(1) nou konstitisyon. Monn swazir pour vinn koz avek zot lo re-organizasyon dan ladministrasyon Gouvernman, e anons serten mezir.\nNou progranm devlopman pou kontinyen met nou pep o sant devlopman.\nNou pou akseler lenplimantasyon nou progranm avek plis viger e lenerzi. Sa i nesesit en sanzman dan striktir ladministrasyon nou gouvernman, e osi en sanzman dan serten polisi, prosedir, e fason travay.\nSa staz ki nou pe antre ladan I enn ki pli konpleks, e kot solisyon I nesesit korperasyon plizyer akter. An konsekans, pou asire ki nou gard nou zefors dan lakonplisman nou bann bi, mon pou met laksan lo trwa keksoz.\nAccountability, ou rann kont.\nBann striktir ki egziste, zot lalwa pou ganny amande pour reflekte plis bonn gouvernans, latransparans, e accountability.\nAprezan, mon ava eksplik an detay nouvo striktir ladministrasyon:\nBiro Prezidan pou tenir portfey:\nKonsey Bann Minis ek Biro Kabinet\nDepartman Zafer Legal\nDepartman Ladministrasyon Piblik\nBiro Vis Prezidan pou tenir portfey:\nDepartman Lekonomi Ble\nDepartman Lenvestisman ek Lendistri\nDepartman Zestyon Risk ek Dezas ziska ler i vin en Lazans otonom.\nBiro Vis Prezidan pou osi annan responsabilite pou tou bann zafer Relizye e Sosyete Sivil, e osi Zil Pros e Zil Elwanye.\nPou annan douz Minister konm swivan:\nMinister Lasante ek Zafer Sosyal. Dan sa Minister pou annan de Departman:\nDepartman Lasante ki son misyon se pou promouvwar, protez, e restor lasante e kalite lavi ek dignite tou Seselwa. Nou pou kree kondisyon osi ki tou konsernen i fer nou lasante nou responsabilite.\nDepartman Zafer Sosyal, ki son misyon se pou kolabor avek bann partener pou donn pouvwar bann kominote pou zot ganny enkli pou determin zot bezwen; promouvwar en kiltir endepandan, responsabilite, respe, tolerans pou zot byenet ekonomik e koezyon sosyal.\nMinIster Ledikasyon ek Devlopman Resours Imen pou annan de Departman:\nDepartman Ledikasyon ki son misyon se pou konstri en system ledikasyon, ek lantrennman de kalite, ki reflekte valer nasyonal e iniversel e ki promouvwar devlopman entegral en imen e donn li sa pouvwar pou partisip plennman dan devlopman sosyal e ekonomik pei.\nDepartman Resours Imen ki son misyon se pour formil polisi developman resours imen e devlop en plan nasyonal ki an linny avek evolisyon devlopman pei.\nMinister Lazenes, Spor ek Kiltir pou annan de Departman:\nDepartman Lazenes ek Spor ki son misyon se pour donn pouvwar nou lazenes pou partisip aktivman dan realizasyon zot laspirasyon ek dan devlopman nasyonal; pour devlop en kiltir spor, lwazir e rekreasyon ki pou amelyor lasante e byennet nou pep.\nDepartman Kiltir ki son misyon se pour sovgard e promouvwar leritaz kiltirel kreol Seselwa pou fer sir ki i penetre tou plan ek polisi nasyonal e pouse pou devlop son potansyel pou kontribye e azout valer pou bann pilye ekonomik pei.\nMinister Touris, Laviasyon Sivil, Por ek Marin pou annan de Departman:\nDepartman Touris ki premye pilye lekonomi Sesel. Misyon sa Departman se pour tenir zimaz Sesel konman en destinasyon kreol inik par fer sir ki sekirite pei ensi byen ki proteksyon lanvironman, kiltirel, e standar de kalite i reste o sant Sesel konman en destinasyon konpetitiv.\nLaviasyon Sivil, Por ek Marin ki son misyon se pour formil polisi ek progranm nasyonal pour develop e regle sekter aviasyon ek maritim dan pei.\nMinister Lagrikiltir ek Lapes i pou ensel e son misyon se pour agrandi fournitir labaz prodiksyon manze lokal pou amelyor kontribisyon domestik enver sekirite alimanter; optimiz itilizasyon resours natirel avek loportinite pou kree lanplwa dan sekter agrikol ek lapes.\nMinister Lanvironnman, Lenerzi ek Sanzman Klima I pou annan de Departman:\nDepartman Lanvironnman ki son misyon se pour promouvwar, kordin gesyon e konservasyon en ekolozi balanse nou lanvironman natirel tout-an gardan an kont lekzizans konstitisyonel an linny avek developman sosyo–ekonomik soutenab nasyonal.\nDepartman Lenerzi ek Sanzman Klima ki son misyon se pour devlop, enplimant, e kordin polisi an relasyon avek Lenerzi e sanzman Klima pou gradyelman redwir depans Sesel lo lenerzi konvansyonel, par promouvwar lenerzi renouvlab e pli efikas.\nMinister Labitat, Lenfrastriktir ek Transpor-Lo-Later pou annan trwa Departman:\nDepartman Labitat ki gardyen tou later Leta e son misyon se pour fasilit developman ekonomik nasyonal a traver bon litilizasyon later pour developman lakaz, batiman komersyal ek lezot bezwen sosyal.\nDepartman Lenfrastriktir ki son misyon se pour antreprann letid konstriksyon lenfrastriktir, zer sa bann proze an linny ek polisi gouvernman, e zer bann proze konstriksyoyn lakaz.\nDepartman Transpor Lo Later ki son misyon se pour garanti en nivo transpor lo later sifizan an linny avek developman sosyo-ekonomik pei, tenan kont bezwen pou gard nou lanvironman an bonn sante.\nMinister Zafer Entern. I annan trwa Departman:\nDepartman Imigrasyon ek Leta Sivil ki son misyon se pou fourni paspor, anforsi en sistenm Imigrasyon ek kontrol paspor dan pei, etablir drwa e demann pou sitwayennte Seselwa, rikord nesans, maryaz ek lanmor.\nDepartman Prizon ki son misyon se pour protez piblik kont bann ki konmet lofans kriminel e met an plas meyer fasilite koreksyonel baze lo dignite imen e devlop progranm aproprieye pou re-abilit bann prizonyen.\nDepartman Lapolis ki son misyon se pour anforsi lalwa, lord ek lape avek bonn volonte, san lafreyer ou faver.\nMinister Gouvernman Lokal i pou ensel e son misyon se pour donn pouvwar kominote lokal pour zouir en bon kalite lavi, donn pouvwar e sipor apropriye bann lotorite ek kominote lokal pou permet zot byen zer bann zafer kominote. Zot pou osi bezwen neseserman angaz tou bann partener dan zafer kominoter.\nMinister Zafer Etranzer i pou ensel e son misyon se pour promouvwar e sovgard lentere nasyonal Repiblik Sesel a traver en diplomasi pro-aktiv e respekte bann prensip fondamantal Nasyon Zini.\nMinister Finans, Komers ek Planifikasyon Ekonomik pou annan de Departman:\nDepartman Finans ek Konmers ki son misyon se pour zer lekonomi pei atraver bann polisi e plan fiskal solid pou anmenn stablite ekonomik e en devlopman soutenab.\nDepartman Planifikasyon Ekonomik ki son misyon se pour develop polisi ekonomik pour devlopman nasyonal ki akseler kwasans ekonomik.\nMinister Lanplwa, Devlopman Lantreprenarya ek Inovasyon Biznes pou annan de Departman:\nDepartman Lanplwa ki son misyon se pour promouvwar Lanplwa Prodiktif pou tou travayer dan en lanvironman sen, sauf e an bonne sante e pou fer sir ki drwa dan travay i ganny anforsi an kolaborasyon avek bann partener sosyal.\nDepartman Lantreprenarya ek Inovasyon Biznes ki son misyon i pour fasilit aktivman lasistans pou bann biznes lokal e idantifye loportinite pou lepanouisman ek devlopman pou kapab amelyor kapasite bann bizness pou vin pli konpetitif.\nMsye Speaker, Mon pe reorganiz ladministrasyon atraver sa bann minister avek bi ki nou delivre pli byen pour nou pep, ki servis I vinn pli efikas, e ki nou os nivo performans atraver tou minister, departman e lazans. Ki nou lapros I pli byen kordinen, e ki nou servi pli byen nou bann resours finansyel e imen.\nMsye Speaker mon pou aprezan anons serten mezir lo size bonn gouvernans.\nMon pou revwar la fason ki bann bord Lantrepriz Komersyal Piblik osi byen ki bord bann Lazans Piblik i ganny apwente avek bi pou anmenn plis transparans e osi donn loportinite plis profesyonel kapab pou servi lo bann bord. Sa pou antre anfors aparti Zanvye 2017.\nPou annan en limit lo lakantite bord ki en travayer sekter piblik i kapab servi lo la, e target se pa plis ki de bord a la fwa. Bann miting Bord pou bezwen fer an deor ler travay, oubyen dan Sanmdi, pou evite afekte servis Gouvernman.\nSepandan, pou annan leksepsyon dan ka ki bord miting i bezwen fer pandan ler travay, par ekzanp Lotorite Planning, akoz natir sa lotorite I nesesit staff lezot minister a manm piblik pou prezan.\nMinis i responsab pou donn gidans e direktiv lo polisi bann Lantrepriz Komersyal ek bann Lazans Piblik ki tonm anba son portfey.\nPar kont, Sef Ekzekitiv Lantrepriz Komersyal ek Lazans Piblik, zot raport direkteman avek Chairperson Bord pou loperasyon tou le zour e zot responsab a sa Bord ki ansarz zot.\nLamannman lo bann diferan lalwa pou ganny prezante avek Lasanble pou permet nou met an plas en prosedir kot tou Chairperson Bord e Sef Ekzekitiv Lantrepriz Komersyal i prezant kont annyel e finansyel zot lorganizasyon devan Komite Finans e Kont Piblik Lasanble Nasyonal.\nDezormen Minis pa pou kapab ganny apwente swa konman en Chairperson Bord oubyen en manm lo Bord Lantrepriz Piblik oubyen Lazans Piblik.\nDezormen en Sekreter Prensipal pa pou kapab ganny apwente koman Chairperson Bord en Lazans Piblik ou en Lantrepriz Komersyal ki tonm anba portfey son Minister. Par kont zot kapab ganny apwente konman en manm bord.\nSepandan en Sekreter Prensipal pou kapab vin Chairperson Bord lezot lazans ki tonm an deor portfey zot minister.\nManm Lo Konmite Ekzekitif Parti Politik\nTou dimoun, enkli travayer sekter piblik i annan drwa partisip dan lavi politik pei a kondisyon ki i fer li an deor travay e i pa servi son landwa travay pou fer Kanpanny politik.\nMon pou fer li en polisi e kod kondwit, aparti Zanvye 2017, ki okenn Sef Ekzekitif dan sekter piblik pa pou annan drwa asiz lo okenn konmite egzekitif en parti politik.\nZesyon Resours Imen\nMsye Speaker, dan sa nouvo letap, nou pou travay lo bann nouvo polisi avek bi prezant avek Lasanble Nasyonal en proze de lwa lannen prosenn lo kreasyon en Komisyon Servis Piblik endepandan.\nEnn bann resours enportan se nou bann travayer ki zot welfer i bezwen byen ganny okipe. Tou lorganizasyon piblik I bezwen met an plas en sistenm pou fasilit kominikasyon ant travayer ek management e vis-versa. Management i osi bezwen zwenn bann travayer dan en rankont formel omwen de fwa par an pou ekout zot pwenn-vi, konsern, ou laspirasyon lo fonksyonnman zot landwa travay.\nServis piblik I ganny gouvernen par bann lareg kin ganny etablir atraver lalwa, regilasyon, lord, e prosedir. Sa I paret dan laform lekspektasyon ki nou apel kod kondwit e etik. Sa kod I aplik pour tou travayer servis piblik. Sa bann lekspektasyon kondwit I osi definir drwa ek lobligasyon sak endividi e I vinn sa standar kont ki kondwit tou travayer e bann siperyer I merit respekte. Vyolasyon kod kondwit e etik I en problenm disiplinn e aksyon disipliner I kapab ganny pran. Mon pa pou toler viktimizasyon dan okenn form.\nLanplwa dan servis piblik I nesesit en police clearance. Sa I baze pirman lo rikord kriminalite, e non pa lo okenn lezot konsiderasyon.\nZero tolerans lo koripsyon\nLa ki nou annan en Komisyon Anti-Koripsyon ki endepandan, okenn ka koripsyon I merit ganny raporte kot lenvestigasyon neseser a ganny fer e bann sanksyon apropriye a ganny pran. Koripsyon pa pou ganny tolere dan servis piblik.\nMsye Speaker I annan nesesite pour revwar serten bann lotorite e pour donn zot plis resours avek bi ki zot protez nou popilasyon. Lotorite Lasante Piblik son manda pour sirveyans e kontrol maladi lo nivo nasyonal pou ganny ranforsi.\nMsye Speaker, ozordi nou napa malaria Sesel. Nou napa zika. Sa I en keksoz ki nou pa kapab pran lezerman. Nou pou met plis resours anver sa seksyon dan Minister Lasante pou fer sir ki okenn maladi ki ariv Sesel I ganny konbat dan en fason byen striktire, dan en limit letan apropriye, e avek resours neseser.\nDezyenmman, se laspe proteksyon lasante zannimo e plant – ki dan Minister Lagrikitir ek Lapes. Resaman, nou’n annan de pes an partikilye kin afekte nou kalite lavi. Sa I senniy plim e sa bann ti bigay. Tou le de in annan en lefe negativ lo preski tou nou bann sitwayen. Nou pou fer sir ki Divizyon “Biosecurity” dan Minister Lagrikiltir ek Lapes i ganny plis resours e I ganny ranforsi pou kapab fer fas a sa bann pes ki vinn Sesel.\nTrwazyenm landwa I konsern la fason ki nou protez nou lekor kont dezas e redwir bann risk ki nou ekspoze avek.\nDepartman risk ek dezas pou aprezan vinn en lazans. Nou pou ogmant son kapasite imen e finansyel pour desarz son responsabilite an linny ek son manda. En nouvo proze de lwa pou ganny prezante avek Lasanble Nasyonal avan desanm sa lannen.\nKatriyenm e dernyen laspe Msye Speaker, se nou sekirite maritim. I pa en keksoz ki nou kapab pran a la lezer. I neseser ki nou touzour pe sirvey nou losean. Pou fer sir ki napa bato ilegal ki pe lapes dan nou delo. E pou fer sir ki nou lanmer pa vinn en frontyer fasil pou angaz dan bann aktivite illegal.\nCoast Guard, Marine Police, e NDEA pou entansifye zot travay dan sa domenn.\nNou pe anmenn en nouvo lalwa pou fer provizyon ki Seychelles Maritime Safety Administration I vinn en lotorite endepandan ki pou annan responsabilite pou regle aktivite maritim. Sa I a permet li ganny bann mendev e resours neseser pour kapab azir dan en fason byen striktire, dan en limit letan apropriye, e avek resours neseser.\nMsye Speaker, premye latas ki bann Minis I annan pou fer se ki a zot tour, zot bezwen met bann striktir an plas pour ki I reflekte bonn gouvernans, latransparans e accountability, e kot nou mezir performans e nivo servis dan en fason obzektif.\nMsye Speaker, I enportan ki okenn sanzman dan polisi e progranm I pran kont kimanyer sa pou afekte lavi nou sitwayen. I enportan ki nenport progranm dan lavenir I ganny fer ansanm ek dimoun. Sa I a permet ki nou sitwayen I form parti sa prosesis konsiltasyon e donn nou loportinite pou partaz avek li sa pouvwar.\nSa se lafason ki nou bezwen travay avek dimoun e travay pour dimoun.\nNou tou ki travay avek dimoun e pour dimoun, nou bezwen annan sa konpasyon. Dimoun I pa zis en non ou en sif lo en file. Dimoun I annan santiman. I annan lekspektasyon. E nou servis e travay ki nou fer I annan en lenpak lo zot lavi tou le zour.\nPour mwan I pa enportan ki ou lopinyon politik, oubyen ou krwayans relizyez. Sa ki enportan se ki si ou ganny demande pou fer dis keksoz, fer dis e non pa de, e ni set. Si en file I lo ou latab, e ou annan tou lotorite pou pran en desizyon lo la, fer li dan mwens ki 48 erdtan.\nSi sa file I merit konsiltasyon avek en lot zofisye dan en lot minister oubyen lazans, pa bezwen fer sa dimoun vir an ron. O kontrer, zwenn ansanm ek tou bann dimoun dan lotorite, pran sa desizyon korek e silvouple fer bouze sa file e enform sa manm piblik dan en dele ki rezonnab.\nMsye Speaker, nou osi bezwen manage lekspektasyon nou popilasyon. Pour nou fer sa, I enportan ki nou popilasyon i ganny lenformasyon ki korek e a ler. Sa I nesesit en amelyorasyon dan lafason ki nou kominik avek nou popilasyon. An linny avek sa, Gouvernman pou prezant en proze de lwa konpreansif lo akse a lenformasyon dan sa prosen sis mwan.\nEn sekter ki pe pre-okip nou se lozman. An se moman, pri later e pri konstriksyon I tel ki la mazorite dimoun napa sa abilite pour aste en bout later e konstrir en lakaz lo la pour zot fanmiy. An rezilta, zot bezwen lasistans Gouvernman. Msye Speaker, ozordi I annan 4,911 dimoun ki pe partisip dan Home Savings Scheme. Sa I donn en lendikasyon grander demann pou lakaz. Gouvernman tousel pa pou zanmen kapab satisfer demann dan sa domenn.\nNou bezwen en nouvo partenarya, en nouvo langazman, en nouvo zefors kolektif pour nou adres demann pour lakaz.\nNou bezwen revwar imedyatman provizyon e alokasyon later, provizyon finansman lakaz, e etablir en nouvo partenarya avek sekter prive avek bi ogmant stok lakaz lo Mahe, Praslin e La Digue.\nNou prensip i ki lasistans lakaz I baze lo ou bezwen. I pou annan bann ka eksepsyonnel kot gouvernman pou bezwen fer lakaz pour sa dimoun ki pe viv dan en kondisyon deplorab e ki napa okenn mwayen.\nLo nivo distrik, nou pou kontinyen desantraliz plis bann servis e progranm. Nou bezwen en nouvo lankadreman kot pou annan konsiltasyon, lannen prosenn, ant bann diferan lazans lo bann fonksyon ki Konsey Distrik pou desarze. Dan sa prosesis pou annan konsiltasyon avek Lasanble Nasyonal dirize par nouvo Minister Gouvernman Lokal. Eleksyon pou konsey distrik pou fer dan lannen 2018.\nMsye Speaker, nou le ki lo nivo lekol, bann klinik, e bann sant lasante rezyonal, son bann management e staff I ganny plis responsabilite e kontrol lo zestyon avek bi os performans e kalite servis.\nNou bann dimoun aze, zot osi bezwen ganny nou latansyon. E tou bann lazans konsernen I bezwen donn nou bann dimoun aze en bon servis, avek konpasyon, avek bi mentenir zot dignite ki zot merite dan zot retret!!\nMsye Speaker, nou pour kontinyen avek direksyon ekonomik lo en baz soutenabilite e stabilite makro-ekonomik, ki nou’n konmanse depi 2008. Parey monn dir oparavan nou pou etablir nouvo polisi e prosedir avek sa trwa zengredyen – bonn gouvernans, latransparans e accountability – pour fasilit aktivite ekonomik e kree lespas pou sekter prive agrandir.\nRol gouvernman se en fasilitater. Fasilitater, dan en lakadreman kot bann lenstitisyon ki annan en rol regilater I desarz zot fonksyon dapre lalwa e zot aplik lazistis, e kot polisi Gouvernman i ganny administre san okenn lanpayaz.\nMsye Speaker, nou annan en problenm lapovrete dan pei. Lapovrete I annan plizyer fasad. Sa ki enportan, se ki nou annan en nouvo partenarya pour nou sirmont sa defi reel.\nNou bezwen en zefor kolektif e en nouvo langazman pour retir nou bann dimoun kin tonm dan lapovrete. Nou bezwen aziste nou bann polisi e met nouvo zouti a la porte nou bann lazans ki egziste pour target tou bann ka.\nSerten mezir ki gouvernman in pran i swivan:\nPour bann sitwayen kin ariv laz retret, nou’n ogmant pansyon retret.\nPour bann travayer ki saler I pli ba, nou’n ogmant saler minimonm nasyonal e eliminn Personal Income Tax lo zot lapey.\nDan sa bann semenn ki pe vini, nou pour prezant en proze de lwa lo Progressive Income Tax.\nGouvernman pou osi prezant en lalwa lo lanplwa apre konsiltasyon ki pe ganny fer. Sa i enkli provizyon pour en trezyenm mwan saler pour bann travayer Seselwa.\nMsye Speaker, en problenm ki pe ronz nou sosyete, se drog. Me malerezman, bokou lenerzi I perdi dan senm kalomni e fabrikasyon mansonz lo plizyer personalite enkli mwan menm – san okenn regar pour konsekans ki sa I annan lo nou lalit kont drog.\nPour mwan, mon konsyans I kler Msye Speaker. Parey ou, nou’n travay pour plizyer lannen dan minister ledikasyon. Pour enkilke bann bon valer dan lavi nou bann zanfan e zennes. Mon devosyon anver sa bann valer I reste touzour entakt.\nSa fleo drog I enn tre konpleks. Nou annan progranm rehabilitasyon ozordi. I annan plizyer striktir ki pe konbat sa fleo. Nou pou kontinyen fer sir ki I annan en progranm ki enkli tou bann partener, akoz nou rekonnet ki nou bezwen en zefor kolektif e kordinen pou konbat kont sa fleo.\nOzordi Msye Speaker, mon anvi anons serten mezir ki pou afekte abilite sa bann trafiker drog pour konsonm, anmas, e distribye zot larises.\nNou pou fer li mandatwar pour ki larzan ki ganny servi pou aste byen, ou sa ki nou apel “assets” an angle, pou bezwen pas atraver labank.\nSa I vedir ki dezormen kondisyon pou anrezitre e transfer tou veikil pou bezwen montre laprev tranzaksyon banker sorti dan kont sa ki pe aste sa veikil pou al dan kont sa ki pe vann sa veikil.\nPareyman pour tranzaksyon later.\nPareyman pour tranzaksyon par dan lakonpanyen.\nSa I bann premye direktiv administrativ ki monn donn bann departman konsernen.\nMsye Speaker, mon rekonnet ki pou en gran, gran mazorite de nou, bann tranzaksyon tel ki aste veikil, aste later, ou aste par dan en lakonpanyen I bann ki nou fer rar dan nou lavi, i ganny fer atraver labank, e zot larzan I prop. Mon salye sa bann fanmiy ki’n ganny sa loner ek sa loportinite pou fer sa. Sa bann mezir ki mon fek anonse, I viz ver sa bann endividi ki itiliz sa sistenm pour blansir zot byen malaki.\nSa bann mezir spesifik pa pour eliminn drog demen. Ni semenn prosenn. I reprezant bann zouti adisyonnel ki nou pou bezwen servi pour konbat sa fleo.\nMsye Speaker, I pran en kominote pour elev en zanfan. Pareyman, I pran en kominote pour mentenir en lankadreman dan lekel en lendividi pa santi sa bezwen pou abiz okenn sibstans.\nMsye Speaker, ziska prezan nou annan en sistenm kot bann zofisye sinyor I deklar zot byen an linny avek Public Officer Ethics Act. Dan en pti pei parey Sesel, si nou kontinyen blanm tou politisyen konm kwa ki zot in vol larzan piblik e kot napa sistenm ki anpes dimoun blanm zot san levidans, nou pou annan en pei kot personn pa pou le vinn politisyen. Monn vinn politisyen pa akoz larzan. Mwan, monn antre dan politik avek en bi, pou deservi nou pep e fer zot dibyen.\nAlor, mon welcome sa prensip e propozisyon sorti kot lot kote latab pour bann politisyen kin ganny elekte fer en deklarasyon piblik lo zot byen. Monn demann Biro Attorni Zeneral pou drafte nouvo lezislasyon pour ki aparti Zanvye 2017, tou bann politisyen kin ganny elekte, enkli bann Minis, I deklar zot byen piblikman.\nMsye Speaker pou mwan desarz mon fonksyon konman Sef Egzekitif, I enportan ki mon annan en lekip. An linny avek Lartik 63(1) nou konstitisyon, bomaten monn prezant ou Onorab Speaker, lalis bann dimoun ki mon swete i form partir mon lekip.\nI enportan pour nou konnen ki apwentman Vis-Prezidan, Minis Deziynen, Minis, e Lanbasader I bezwen ganny fer avek laprouvasyon Lasanble Nasyonal. Mon konsyan ki laprouvasyon I bezwen ganny fer par o mwen 17 vot.\nMon demann avek sakenn bann Onorab pou egzaminn tre byen sa lalis ler Msye Speaker I met lo Order Paper, e mon swete ki mon ganny sipor neseser pour sa nouvo lekip ki a permet mwan re-shuffle Konsey Minis e delivre travay Gouvernman dan lentere Sesel e pep Seselwa.\nMsye Speaker, parey mon ti dir zour mon inogirasyon le 16 oktob, e mon ti a kontan repete la ozordi, mon langazman pou mwan travay avek Lasanble Nasyonal pour byennet nou pep e lentere Lepep Seselwa.\nMsye Speaker, I mon swe senser, ki dan lespri travay ansanm avek Lasanble Nasyonal, ki nou kapab agree dan sa bann prosen zour lo modalite nou bann rankont kot nou diskit bann size dan lentere nasyonal ki pou benefisye tou nou pep.\nMsye Speaker, zour mon linogirasyon konman Prezidan, monn koz lo linite nasyonal e rekonsilyasyon. Ankor enn fwa, devan nou Lasanble Nasyonal, mon oule renouvle mon langazman, pour ki ansanm nou travay ver sa lobzektif ki pou inifye nou pep plis ankor. Nou Lasanble Nasyonal, anba ou Leadership, I annan en gran rol pou zwe dan promouvwar linite, la tolerans, e respe mityel. Sa pou ede ranforsi respe, la tolerans, e linite dan nou popilasyon.\nPour terminen, Msye Speaker, mon remersi ou, e Lasanble Nasyonal ozordi pou ekout mwan. E mon swet tou bann onorab sikse dan zot travay.


Bokou lensertitid lo kan sant formasyon pour bann zenn avek dezabilite Ans Norde pou reouver -Seychelles Nation\nBokou lensertitid lo kan sant formasyon pour bann zenn avek dezabilite Ans Norde pou reouver |23 March 2021\nParan i enkyet e ankoler, bann zenn i fristre\nPlizyer paran ki zot zanfan adolesan e adilt avek dezabilite ti pe swiv bann formasyon kot sant vokasyonnel Ans Norde in eksprim zot lenkyetid e lakoler akoz zot dir lotorite konsernen pa pe donn zot lenformasyon neseser konsernan kan sa sant pou reouver.\nSa sant in fermen depi konmansman Desanm lannen pase e ziska ozordi pa ankor reouver e tou sa 30enn zenn e adilt i kot zot nanryen fer.\nDe parmi sa bann paran ki ti koz avek zournal Seychelles NATION yer i dir ki sa batiman ki pour plizyer lannen i dan en leta enpitwayab avek zis bann pti renovasyon ki’n ganny fer tanzantan, in aprezan pli avarye e i annan menm serten landrwa kot plafon pres pour tonbe, bann twalet in kase e tou lezot fasilite pa dan en leta pour reakey son bann okipan.\n“Bann lasal i pti, napa ase vantilasyon e i fer tre so e i pa konvenab pour sa bann zanfan dan sa sitiasyon Kovid-19. Lannen apre lannen in annan zis bann pti renovasyon e la avek sa sitiasyon ki nou ladan sa landrwa i bezwen ganny en renovasyon mazer avek plizyer modifikasyon pour met anplas bann mezir lasante avan ki sa sant i reouver,” enn sa bann paran ti dir.\nI dir ki bann paran i vreman dezapwente, ankoler e enkyet pour zot bann zanfan akoz zot al travay e sa bann zenn i reste tousel kot lakaz nanryen fer e sa i fer zot enkyet vi zot bann kondisyon lasante delika ki demann sirveyans kontinyel.\n«In plis ki ler ki minister lafanmir i bouze e fer leneseser pour ki sa sant ava kapab reouver pour reakey sa bann zenn,» sa paran in dir.\nBann paran in eksprim zot dezapwentman ki ti napa okenn o responsab sorti kot minister lafanmir ki ti prezan pour sa vizit Vandredi.\nZot dir ki in ler pour nouvo Minis responsab pour lafanmir fer en vizit pour vwar pour limenm sitiasyon deplorab ki sa sant i ladan. Zot in fer resorti ki dan lepase in annan vizit apre vizit e bokou zoli parol ki pa’n abouti dan nanryen.\nAntretan en travayer kot sa sant in fer nou konpran ki i sipoze annan en renovasyon mazer lo sa batiman avan ki i ekspekte ouver me ziska prezan i dir zot napa okenn lenformasyon lo kan sa travay i ekspekte konmanse.\nI’n osi dir nou ki Vandredi bann zofisye lasante piblik ti vizit sa sant ansanm avek serten paran e reprezantan minister lafanmir e zot in konfirmen ki sa landrwa pa konvenab e pa pou kapab reouver avan ki sa bann travay i ganny fer e tou bann mezir proteksyon kont Kovid-19 i ganny met anplas pour sekirite bann zanfan ek bann travayer.\nI’n osi fer resorti ki vi diferan kalite dezabilite sa bann zenn i difisil pour zot met en mask e bann zofisye lasante in ensiste ki bann lasal i ganny modifye pour kapab annan plis lespas pour fer distansyasyon sosyal anvi diferan kalite e nivo dezabilite sa group dimoun. Zot in osi fer resorti ki lasal izolasyon i bezwen pli gran e pran plis lili anka si plizyer zenn i bezwen ganny izole anmenmtan.\n«Me an zeneral mon kapab dir ki sa landrwa ek son lanvironnman i aktyelman pa konvenab akoz i annan parmi sa bann zenn ki pa pou kapab pran vaksen anvi zot kalite kondisyon lasante. Me selman nou bann travayer nou toultan pozitiv e osito ki nou landrwa i ganny aranze parey i devret e nou ganny permisyon lasante pour reouver nou pou fer li me pour lemoman nou pe zis espere me nou okouran ki menm si in annan serten vizit e serten demars in ganny fer, prosedir tender pour sa travay pa ankor ganny fer,” i ti dir.\nAntretan bann enstrikter ek lezot travayer kot sa sant zot kontinyen vin travay toulezour e zot pe mazinen ki mannyer zot pou organiz zot fason travay ler sa sant i reouver pour akey sa bann zenn avek dezabilite akoz i difisil pour fer sa group swiv bann mezir kont Kovid-19.\nZot pe mazin fer de oubyen plizyer group pli pti ki ava vin diferan zour. Me tousala pa ankor finalize.\nSchool re-opening for in-person teaching went smoothly |20.03.2021


Mon pa ti anvi mor! | Ki mannyer en manman adolesan ti sanz son lavi\nLIR AN Acholi Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chavacano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Czech Sign Language Dangme Danish Drehu Dutch Ecuadorian Sign Language Efik English Esan Estonian Ewe Fijian Finnish Fon French French Sign Language Ga Georgian German German Sign Language Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kabiye Kabuverdianu Kachin Kamba Kannada Karen (S'gaw) Kazakh Khakass Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Kreol Seselwa Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mizo Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Okpe Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Ponapean Portuguese (Brazil) Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Tena) Rarotongan Romanian Romany (Vlax, Russia) Russian Russian Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Talian Tamil Tandroy Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Turkmen Tuvaluan Twi Tzeltal Tzotzil Udmurt Ukrainian Umbundu Urdu Urhobo Uruund Uzbek Valencian Venda Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zulu\nPEI NATAL: LANGLETER\nLEPASE: EN MANMAN ADOLESAN KI TI REBEL\nMon ti ne Paddington, en landrwa kot bokou dimoun i reste Lonn, Langleter. Mon ti reste avek mon manman ek mon trwa gran ser. Mon papa ti zis pas pase tanzantan akoz i ti en alkolik.\nLetan mon ti ankor zanfan, mon manman ti montre mwan ki mannyer i fer lapriyer tou le swar. Mon ti annan en pti Labib ki ti annan zis liv Psonm e mon ti sant zot lo bann ler ki mon ti envante. Mon ankor mazin en fraz ki mon ti lir dan en liv ki dir: “En zour pou napa demen.” Sa bann parol ti fatig mwan. Aswar mon pa ti dormi, mon ti mazin zis lavenir. Dan mwan menm mon ti mazinen ki lavi i bezwen annan en bi e ki i annan en rezon akoz nou la. Mon pa ti anvi mor!\nMon ti konmans mel dan bann zafer ki annan pour fer avek grigri. Mon ti esey koz avek bann dimoun mor, al dan simityer avek mon bann zanmi lekol e nou ti get bann film fer per. Nou ti krwar ki sa ti efreyan e an menm tan eksitan.\nMon ti konmans rebele letan mon ti annan zis di-z-an. Mon ti konmans fim sigaret e mon ti vin adikt vitman. Pli tar, mon ti konmans fim kanabis. A laz 11 an, mon ti konmans servi lalkol. Kantmenm mon pa ti kontan son gou, mon ti kontan sa lefe ki lalkol ti annan lo mwan letan mon ti sou. Mon ti osi kontan lanmizik e danse. Mon ti al bann parti e dan bann diskotek sak fwa ki mon ti kapab. Mon ti abitye sove aswar e retourn lo granmaten. Vi ki mon ti fatige, son lannmen mon pa ti al lekol. Ler mon ti al lekol, souvandfwa mon ti bwar lalkol ant bann leson.\nMon pa ti ganny bann bon rezilta dan mon dernyen lannen lekol. Mon manman pa ti vreman konnen ki ti pe pase dan mon lavi, alor i ti dezapwente e ankoler. Nou ti dispit e apre sa mon ti kit lakour mon manman. Pour en pe letan, mon ti al reste avek mon boyfriend Tony, ki ti en Rasta. Tony ti vann drog e vole. I ti osi annan repitasyon konman en dimoun ki ti vreman vyolan. En pti pe letan apre, mon ti tonm ansent e a laz 16 an, mon ti donn nesans nou garson.\nSa premye fwa ki mon ti zwenn Temwen Zeova mon ti pe reste dan en landrwa kot bann manman tousel i reste avek zot pti baba. Gouvernman ti’n donn mwan en lasanm dan sa landrwa. Laba i ti annan de ser Temwen Zeova ki ti regilyerman vizit serten sa bann zenn manman. En zour, mon ti antre dan zot konversasyon akoz mon ti anvi montre ki zot mal. Me san pran lakoler, zot ti klerman reponn tou mon bann kestyon par servi Labib. Mon ti kontan ki zot ti zantiy avek mwan, alor mon ti aksepte pour etidye Labib avek zot.\nPa tro lontan apre, mon ti aprann en keksoz dan Labib ki ti sanz mon lavi. Depi ptipti, mon ti per pour mor me aprezan mon ti aprann sa ki Zezi ti’n ansennyen konsernan rezireksyon. (Zan 5:28, 29) Mon ti osi aprann ki Bondye i enterese avek mwan personnelman. (1 Pyer 5:7) Mon ti ganny touse par sa parol dan Zeremi 29:11, ki dir: “Mon konn byen bann plan ki mon annan pour ou, [“Zeova,” NWT] i deklare: Bann plan ki pou anmenn prosperite pour ou, pa dezas; bann plan ki pou donn ou en lavenir ranpli avek lespwar.” Mon ti konmans krwar ki mon kapab annan sa lespwar pour viv pour touzour dan Paradi lo later.—Psonm 37:29, NWT.\nTemwen Zeova ti montre vre lanmour anver mwan. Letan mon ti asiste enn zot bann renyon pour premye fwa, bann dimoun ti vreman akeyan e zantiy. (Zan 13:34, 35) Sa ti vreman diferan avek sa lakey ki mon ti gannyen kot en legliz. Bann Temwen Zeova ti akey mwan malgre mon sirkonstans. Zot ti pas letan avek mwan, pran swen avek mwan e menm donn mwan bann led pratik. Mon ti santi konmsi mon ti form parti en gran fanmir ki kontan mwan.\nAtraver mon letid Labib, mon ti realize ki mon ti pou bezwen fer bann sanzman dan mon lavi pour mwan kapab viv annakor avek bann standar Bondye. I pa ti fasil pour mwan aret fim sigaret. Mon ti osi realize ki serten lanmizik ti ogmant mon dezir pour fim kanabis, alor mon ti sanz kalite lanmizik ki mon ti ekoute. Mon ti aret al bann parti ek diskotek pour mwan pa ganny tante pour bwar ziska sou. Mon ti osi rod bann zanmi ki ti pou annan en bon lenfliyans lo mwan e ed mwan viv en lavi ki fer plezir Bondye.—Proverb 13:20.\nPandan sa letan, Tony osi ti pe etidye Labib avek Temwen Zeova. Anmezir ki zot ti reponn son bann kestyon par servi Labib, li osi i ti konvenki ki sa ki i ti pe aprann ti laverite. Tony ti fer bann gran sanzman dan son lavi. I ti aret frekant bann zanmi ki vyolan, aret vole e aret fim kanabis. Pour nou fer plezir Zeova, nou ti vwar li neseser pour aret viv en lavi imoral e elve nou garson dan en bon lanvironnman. Nou ti marye an 1982.\n“Mon nepli mank sonmey aswar akoz mon enkyet lo lavenir ek lanmor”\nMon rapel mon ti rod bann lartik dan bann Latour Veyer ek Awake! * ki ti koz lo bann dimoun ki ti’n reisi fer bann sanzman ki mon ti anvi fer. Zot legzanp ti ankouraz mwan en kantite. Mon ti ganny lafors pour mwan travay dir e pou pa bes lebra. Mon ti kontinyelman priy Zeova pour pa abandonn mwan. Nou de Tony nou ti batize konman Temwen Zeova an 1982.\nSa lanmitye ki mon’n devlope avek Zeova in sov mon lavi. Nou de Tony, nou’n osi eksperyans sipor Zeova pandan bann moman difisil. Pandan sa bann moman, nou’n aprann pour depan lo Bondye e nou’n santi ki i’n touzour ed e soutenir nou fanmir.—Psonm 55:22.\nI’n en gran plezir pour ansenny nou garson ek nou fiy lo Zeova. Ozordi mon annan sa menm lazwa pour vwar mon bann pti zanfan pe ganny konnesans lo Bondye.\nMon nepli mank sonmey aswar akoz mon enkyet lo lavenir ek lanmor. Nou de Tony nou vizit bann kongregasyon Temwen Zeova sak semenn pour ankouraz zot. Ansanm avek zot nou ansenny bann dimoun ki si zot demontre lafwa dan Zezi, zot osi zot kapab viv pour touzour.\n^ par. 19 Pibliye par Temwen Zeova.\nLabib i sanz lavi Lape ek lazwa\nPartaze Partaze Mon pa ti anvi mor!\nTrwa kestyon ki ti sanz mon lavi


Order Paper for the Sittings of Tuesday the 4th and Wednesday the 5th August, 2020 – The National Assembly of Seychelles\nHome » Order Papers » 2020 » Order Paper for the Sittings of Tuesday the 4th and Wednesday the 5th August, 2020\nSittings of Tuesday 4th to Wednesday 5th of August, 2020 at 09.00 a.m\nPublic Private Partnership Bill, 2019 (Bill No.22 of 2019)\nDeputy Clerk to the National Assembly 30th July, 2020\nTO THE MINISTER FOR HOUSING, INFRASTRUCTURE AND LAND TRANSPORT\nEski Minis i kapab dir sa Lasanble, ki zistans son Minister in arive ek sa demars pou acquire, en bout later dan Sant Glacis pou fer;\nen bus shelter\nagrandi laplenn foutbol\nkonstri fasilite sport dan lentere zabitan Glacis.\nEski Minis pour Lenfrastriktir i kapab dir Lasanble Nasyonal ki poursantaz depans Gouvernman lo lenfrastriktir in ganny depanse dan distrik Mont Buxton ant 2016 a 2020, e ki bann proze spesifik sa larzan in al ladan?\nAvek bi fasilit lavi bann bazardye, pyeton ek motoris ant ron pwen Plaisance ki zwenn avek ron pwen Roche Caiman, eski Minis i kapab enform sa Lasanble;\nKi progre lo devlopman lagrandisman sa morso semen ant ron pwen Plaisance ki zwenn avek ron pwen Roche Caiman?\nEski Lazans Transport Lo Later ek Lotorite Plan pe pran konsiderasyon met en layby ki pour fasilit transpor ki depoz zanfan lekol Plaisance Primer san bezwen antre dan vilaz Roche Caiman pour evite annan sa konzesyon trafik?\nEski sa proze pe osi pran konsiderasyon demann kominote Roche Caiman e bann vander legim ek fri dan sa rezyon pour annan en bazar rezyonal?\nKwa ki pe met retar pou enplimant sa plan devlopman?\nHon François Adelaide – Member for Baie Lazare\nAvek bi pou donn plis lenportans Sekter Lagrikiltir, Lasanble Nasyonal i renouvle son lapel pour ki Gouvernman i donn tou lankourazman sa sekter afen ki nou prodwir laplipar fri, legim ek lavyann lokalman e alors redwir nou depandans lo lenportasyon, ranforsi sekirite alimanter e fer en lekonomi.\nSa Lasanble i demann Gouvernman pou revwar serten son bann Polisi, stratezi e Lalwa ki siport progranm devlopman sosyo-ekonomik pou fer Sekter Lapes e Lagrikiltir pran en rol pli prominan anver reveni an deviz.


Miting konsiltativ Grand Anse Mahe-Prezidan i asir en gouvernman ki delivre e servi lepep\nVi ki ozordi le premye Zen i lafet zanfan, Prezidan Michel in osi lans lapel ek bann fanmiy Seselwa pour okip zot zanfan byen akoz se zot lavenir nou pei.\nIn demann tou paran pour pran en rezolisyon pour okip zot zanfan byen akoz se zot ki annan sa responsabilite primordyal.\nPrezidan Michel ti fer sa remark kot 10enm rankont konsiltativ ki organize anba tenm “Koste\nSeselwa – Annou koz lo lavenir Sesel” ki ti pe deroul Grand Anse Mahe Sanmdi.\nPandan sa rankont Sanmdi – ki ti asiste par Vis-Prezidan Joseph Belmont, bann minis, manm lasanble nasyonal ek ladministrater sa distrik, osi byen ki plizyer o zofisye dan gouvernman ek lakonpannyen paraetatik -- konsern ti ganny fer resorti lo lakantite zanfan ki pa al lekol oubyen ki lo semen pe fer prostisyon e osi fim drog.\nPrezidan in ankor enn fwa fer remarke ki sa bann tel rankont dan distrik pe permet zot war defayans dan lenplimantasyon reform akoz se ler zot al dan distrik ki zot war realite.\nIn ankor enn fwa angaz son lekor pour fer sir ki i annan ase travay dan pei pour tou dimoun ki anvi travay.\nI ti dir ki i pa pe menaz okenn zefor pour fer desann pri lavi menm si i annan fakter eksteryer ki enfliyans sa. I ti osi fer resorti ki proteksyon ek lasistans pour bann ki pli vilnerab i reste enn son priorite.\nZisteman parmi bann konsern ki ti souleve ti annan size klinik Beoliere ki zabitan in demande i ouver 24er lo 24 toulezour. Prezidan Michel ti komant lo sa size klinik Beoliere an dizan ki sa i en size tre emotiv dan sa rezyon vi ki son semenn avan, zabitan Port Glaud ti’n fer monte menm pwen.\nI ti dir i konpran zot konsern e asir zot ki sa pe ganny revwar.\nLeksplikasyon ti osi ganny donnen akoz sa laranzman ti neseser --- enn se ki ti annan en mank dokter e dezyenm se en mezir pour koup lo depans .\nLezot konsern ki ti leve ti lo servis ki lapolis i ofer, en stasyon petrol pour sa distrik, e osi mank bis lo semen sirtou La Misere. La ti annan sizesyon ki bis ki lo kontra, par egzanp bann ki pe anmenn lanterman, ler zot retourn anvil si zot vid zot pran pasaze ki zot zwenn dan semen. Lo sa pwen, Minis Morgan ti dir i pou donn en lenstriksyon SPTC pour fer sa.\nAn sa ki konsern stasyon petrol, Prezidan Michel in anonse ki demars i an progre pour ouver enn dan sa distrik.\nTi osi annan sizesyon ki semen Grand Anse Mahe i ganny aranze e ki lalimyer i ganny mete dan bann landrwa ki vreman bezwen.\nLeksplikasyon ti osi ganny demande e donnen lo later lagrikiltir dan sa distrik.\nPri lavi ti en lot size konsern sirtou pri ki marsan pe sarze pour bann komodite dan laboutik menm si to lesanz pe desann.\nBann zabitan in osi sizere ki lotorite distrik i ganny konsilte ler bann desizyon enportan pe ganny pran ki pou annan lenpak lo kominote.